qundao/data-zh-poetry huggingface dataset:
温泉
作者：彭孙遹
朝代：清
体裁：五言排律

璇图开永命，宝历卜遐昌。河洛争凝瑞，山川竞效祥。乾符呈德水，坤轴涌温汤。回带神京北，斜萦紫塞傍。醴泉随地出，灵液溯流长。喷薄还终古，潆洄此滥觞。上疑星汉接，下有烛龙藏。媚泽珠为燧，寻源谷是旸。焦溪遥合派，邹律迥回阳。冱节无停雪，严寒不受霜。琉璃分皎洁，珠贝泻淋浪。宝幄通驰道，金堤拥缭墙。薰风时拂拂，旭日转沧沧。直讶炎洲近，终嫌沸井凉。涵濡皆圣泽，吐纳亦荣光。濯垢神清霁，蠲烦思发扬。何须黄竹咏，殊胜白云乡。浩荡恩波阔，端能及万方。
渭清以二莱玉见贻却谢
作者：彭孙遹
朝代：清
体裁：七言律诗

东莱洞壑接青旻，石髓泓然不受尘。小斲空苍寒雾窟，平移峭茜碧山春。祇应比玉思君子，可有兼金报美人。自把朱丝双系罢，未容被褐笑吾贫。
游丹霞山不果寄澹公
作者：彭孙遹
朝代：清
体裁：五言律诗

沃洲不可到，叹息久离群。远水人空返，东风草又薰。茶林春雨足，竹涧暗泉分。日暮山中客，多应咏碧云。
游南安东山寺观周量壁间题句
作者：彭孙遹
朝代：清
体裁：五言律诗

东林禅诵地，寂寂对江滨。倚槛流清瞩，当轩合翠筠。凄凉花院迹，隔绝凤池人。兰讯凭谁寄，山中欲暮春。
游杨历岩
作者：彭孙遹
朝代：清
体裁：古风

澄旭满空山，来游值春暮。寒岩不知春，时见花生树。泽气上为云，飞流溅如雾。幽兴晚未穷，仆夫告归路。理策将来归，丘壑缅馀慕。后夜忆兹游，悠然梦同趣。
游篁村入芥庵谒是禅师
作者：彭孙遹
朝代：清
体裁：七言律诗

欲买深山计未能，虚名十载总无凭。入林且访经行室，浪迹真如自恣僧。花院风微生夕磬，云峰叶落见秋灯。此身但得辞尘累，洗钵焚香亦自应。
游醉翁亭诗
作者：彭孙遹
朝代：清
体裁：古风

山源不知处，溪水清且深。虚堂构其上，醉翁时一寻。政简人自理，不废登与临。此事已千载，清风犹至今。苔石含秀色，林峦生远心。留连日欲暮，空翠沾人襟。
湖上送侯石肤之白门省觐
作者：彭孙遹
朝代：清
体裁：七言律诗

故人分首向天涯，落日寒原去路赊。三径未荒陶令菊，十年犹种故侯瓜。秣陵云锁思亲梦，湖上风吹送客槎。尊酒共看离别色，他时好为折蔬麻。
湖上逢吴巨年有赠
作者：彭孙遹
朝代：清
体裁：七言律诗

蒿莱长掩故园扉，白首飘零意不违。倚槛秋阴开巨壑，垂帘山色下斜晖。风尘未老双蓬鬓，意气徒高一布衣。我自草堂丛桂发，应怜逋客未成归。
湖中即事
作者：彭孙遹
朝代：清
体裁：五言律诗

夕泛南湖渚，归程自此分。山川馀越地，风俗旧番君。远墅烟栖草，空舟水接云。年来伤物役，翻羡白鸥群。
湖中寄涂万年
作者：彭孙遹
朝代：清
体裁：古风

杳杳践修途，苕苕陟孤巘。沙旷水芜寒，江深春日晚。川路极威纡，流芳增缱绻。鄱水接盱江，室迩人何远。
湖口
作者：彭孙遹
朝代：清
体裁：七言律诗

倚棹愁看日又曛，垆峰天外落氤氲。江连九𣲖潮争上，地接三湘路始分。水色平侵岩际树，石龛高对岭头云。孤舟莫近枫根泊，木叶声多不可闻。
湖坝早行
作者：彭孙遹
朝代：清
体裁：五言绝句

蒋叶风凌乱，秧田水接连。卧听柔橹响，知是旧吴船。
湖心亭晚眺
作者：彭孙遹
朝代：清
体裁：七言律诗

葛帔絺巾信手提，虚亭送眺柳阴西。荡胸直欲吞云海，解渴还思捣雪齑。白傅风流犹宛在，玄晖诗句待重携。澄波向夕青蘋散，一幅分明罨画溪。
湖心寺观鱼
作者：彭孙遹
朝代：清
体裁：七言律诗

庄惠重将往事提，濠梁只在小桥西。试思朝客贪骄饵，何似山僧厌淡齑。素鬣宛从空际跃，清晖长向袖中携。石栏徙倚吟怀涩，獭祭何当笑玉溪。
滁州道上作
作者：彭孙遹
朝代：清
体裁：五言律诗

孤城遥入望，心识是南滁。地接寒烟外，人行夕照馀。豆花经雨落，禾黍向风疏。素食曾何补，生涯愧荷锄。
满宫花·南园
作者：彭孙遹
朝代：清

试青鞋，褰翠袖。春色南园堆绣。白头犹说广陵王，能使行人回首。锦衣城，今在否。见说当时宫囿。陌上谁歌缓缓归，只有花开如旧。
满庭芳·晚景和少游韵
作者：彭孙遹
朝代：清

饮水虹明，蒸山霞烂，乱帆争渡津门。离人向夕，无绪对芳樽。几上层楼极目，疏林外、落照缤纷。空凝望，天边白苧，烟雨锁空村。羁魂。飞欲去，清江千里，南北中分。怅瑶琴徒在，锦瑟空存。肠断萧娘一纸，罗巾剩、万点檀痕。凭传语，玉儿憔悴，终不负东昏。
满江红·五日竞渡
作者：彭孙遹
朝代：清

且往观乎，阊门外、今朝水戏。见两两、灵丝艾虎，钗头纷缀。旧俗吴中犹未改，习流人斗鱼龙技。看綵云、一派锁清濠，波如沸。流览罢，心犹悸。凭吊处，情难已。向风前酾酒，何妨沉醉。千古三闾同一哭，江潭不少人憔悴。待为书、重续贾长沙，投湘水。
满江红·华逊来与予同甲，以端午前一日生，因有此赠
作者：彭孙遹
朝代：清

不饮何为，把一切、穷愁尽扫。看门外、花明草暖，天中时到。绣虎银符都插遍，那堪令节成吾老。唤红巾、翠袖为君歌，声缭绕。人世事，堪成笑。馀子辈，宁须道。尽东涂西抹，誇他年少。拟作山中同甲会，天涯知己樽前少。向南邻、呼取洛阳生，同倾倒。
满江红·和悔庵生日自题小影韵
作者：彭孙遹
朝代：清

解组归来，便黄绮、欣然相许。休重问、屈生詹尹，贾生季主。酒后擘笺霏艳雪，花间量屐粘香雨。待縠巾、葛帔老溪山，招寻处。绛灌在，堪谁与。羲皇远，还空伫。向歌楼乞食，讲筵高踞。右北平中埋羽箭，吴东门下沉箫鼓。但短衣、匹马尽馀年，无他语。谁传先生，须记取、门前五柳。问何人、素心晨夕，村童邻叟。世上沧桑才转瞬，梦中金紫难回首。看当时、花月满姑胥，今存否。也不羡，柔荑手。也不慕，樱桃口。只萧然偕隐，鸿妻莱妇。松节且挥高士麈，竹林试醉贤人酒。任黄金、斗印绾通侯，功人狗。
满江红·和悔庵生日自题小影韵·其一
作者：彭孙遹
朝代：清

解组归来，便黄绮、欣然相许。休重问、屈生詹尹，贾生季主。酒后擘笺霏艳雪，花间量屐粘香雨。待縠巾、葛帔老溪山，招寻处。绛灌在，堪谁与。羲皇远，还空伫。向歌楼乞食，讲筵高踞。右北平中埋羽箭，吴东门下沉箫鼓。但短衣、匹马尽馀年，无他语。
满江红·和悔庵生日自题小影韵·其二
作者：彭孙遹
朝代：清

谁传先生，须记取、门前五柳。问何人、素心晨夕，村童邻叟。世上沧桑才转瞬，梦中金紫难回首。看当时、花月满姑胥，今存否。也不羡，柔荑手。也不慕，樱桃口。只萧然偕隐，鸿妻莱妇。松节且挥高士麈，竹林试醉贤人酒。任黄金、斗印绾通侯，功人狗。
漂母祠
作者：彭孙遹
朝代：清
体裁：七言绝句

一饭千金迹已陈，祠堂犹与钓台邻。滕公萧相空知己，物色还输第一人。
漫河客舍
作者：彭孙遹
朝代：清
体裁：七言绝句

一从南浦听骊歌，芳草王孙客路多。肠断漫河杨柳色，绿阴冉冉似春波。
潖江水口
作者：彭孙遹
朝代：清
体裁：五言律诗

江流寒峡外，沙岸远依微。烟草春无际，云林路不违。叶明残月上，川响夜渔归。何事愁凄泊，萧然客子衣。
潘田驿中见木芙蓉一本高丈馀
作者：彭孙遹
朝代：清
体裁：七言绝句

一枝独自染秋容，拂瓦窥檐晓露浓。惆怅佳期不可即，空教木末采芙蓉。
潭口
作者：彭孙遹
朝代：清
体裁：五言绝句

万里虔州路，南来又几重。夜寒残梦觉，隔水听晨钟。
潮州西郭
作者：彭孙遹
朝代：清
体裁：七言律诗

潮州西郭水茫茫，林气瀰漫海气黄。沙尾依人怜越鸟，波心击汰忆吴航。寺楼渔艇全经眼，斜日疏烟合断肠。欲去更留馀恋在，韩山片石渺相望。
潮州食新龙眼
作者：彭孙遹
朝代：清
体裁：古风

炎风吹人遍林谷，荔枝摘罢摘龙目。一摘再摘味渐好，三摘四摘果全熟。南山北山千万树，累累枝头几百斛。剖房忽见骊珠明，脱手疑同金弹逐。少焉一齧甘如饴，玉液琼膏盈口腹。仙浆沁齿流绛宫，顿觉泠泠息烦燠。闽潮之间种最佳，大如雀卵厚肌肉。日尽数升饱欲死，已可忘饥辟五谷。何妨久食驻红颜，犹胜长镵采黄独。
澹人学士于立秋后一日梦中得㐲雨炎风正夏阑之句醒后足成之为绝句十首依韵奉和·其一
作者：彭孙遹
朝代：清
体裁：七言绝句

伏雨炎风正夏阑，银塘秋涨水瀰漫。夜来梦到桐江曲，万叠云屏一钓竿。
澹人学士于立秋后一日梦中得㐲雨炎风正夏阑之句醒后足成之为绝句十首依韵奉和·其七
作者：彭孙遹
朝代：清
体裁：七言绝句

伏雨炎风正夏阑，吟毫展处墨花乾。玉堂从此添嘉话，留与人间郑重看。
澹人学士于立秋后一日梦中得㐲雨炎风正夏阑之句醒后足成之为绝句十首依韵奉和·其三
作者：彭孙遹
朝代：清
体裁：七言绝句

伏雨炎风正夏阑，晓窗染翰襞湘纨。词臣夙有头纲赐，吟案清翻小凤团。
澹人学士于立秋后一日梦中得㐲雨炎风正夏阑之句醒后足成之为绝句十首依韵奉和·其九
作者：彭孙遹
朝代：清
体裁：七言绝句

伏雨炎风正夏阑，衍波初赋晓来寒。儒臣最是承恩渥，玉瀣先分露掌盘。
澹人学士于立秋后一日梦中得㐲雨炎风正夏阑之句醒后足成之为绝句十首依韵奉和·其二
作者：彭孙遹
朝代：清
体裁：七言绝句

伏雨炎风正夏阑，液池千顷漾清湍。兰桡不解青丝缆，楸埒初回白玉鞍。
澹人学士于立秋后一日梦中得㐲雨炎风正夏阑之句醒后足成之为绝句十首依韵奉和·其五
作者：彭孙遹
朝代：清
体裁：七言绝句

伏雨炎风正夏阑，新凉天气未成寒。云翘舞后秋初到，珍簟歌时暑未残。
澹人学士于立秋后一日梦中得㐲雨炎风正夏阑之句醒后足成之为绝句十首依韵奉和·其八
作者：彭孙遹
朝代：清
体裁：七言绝句

伏雨炎风正夏阑，红云晓案立仙官。碧山影里排阊阖，绿树丛中度井干。
澹人学士于立秋后一日梦中得㐲雨炎风正夏阑之句醒后足成之为绝句十首依韵奉和·其六
作者：彭孙遹
朝代：清
体裁：七言绝句

伏雨炎风夏正阑，新诗字字琢明玕。不知谁是羊何侣，郢曲从来属和难。
澹人学士于立秋后一日梦中得㐲雨炎风正夏阑之句醒后足成之为绝句十首依韵奉和·其十
作者：彭孙遹
朝代：清
体裁：七言绝句

伏雨炎风正夏阑，白云新令纪秋官。好携三寸弘农管，更赋储胥与露寒。
澹人学士于立秋后一日梦中得㐲雨炎风正夏阑之句醒后足成之为绝句十首依韵奉和·其四
作者：彭孙遹
朝代：清
体裁：七言绝句

伏雨炎风正夏阑，风漪云藻碧相攒。瀛洲一片清虚境，身在蓬山顶上看。
点绛唇·送春日与袁重其花下小饮
作者：彭孙遹
朝代：清

草暖莺飞，行人多上全吴馆。月洲亭畔。重把春衣换。新绿南园，已觉参差遍。花如霰。君今不醉。负却提壶劝。
点绛唇·送春日与袁重其花下小饮
作者：彭孙遹
朝代：清
体裁：词

草煖莺飞，行人多上全吴馆。月洲亭畔。重把春衣换。新绿南园，已觉参差遍。花如霰。君今不醉。负却提壶劝。
煮茶
作者：彭孙遹
朝代：清
体裁：七言律诗

空阶风雨近残年，寒拥枯炉当品泉。狂兴未须千日酒，野情自烧一溪烟。遥遥涧水来天外，谡谡松风到枕边。短褐不烦游客访，山人新著毁茶篇。
牡丹·其一
作者：彭孙遹
朝代：清
体裁：七言律诗

天葩原自有根芽，寒食春寒却试花。百蕴烟浓流夕吹，九成帐暖护朝霞。邢娥色足当人主，韩掾香应出帝家。肯向东风斗凡艳，纷纷桃李太夭斜。
牡丹·其三
作者：彭孙遹
朝代：清
体裁：七言律诗

梦入瑶池罥舞巾，风光恍不隔前尘。五纹帘幕迟迟日，四照轩楹面面春。花发定依兴庆辇，香残犹拂竟陵茵。长卿未识天彭种，空抚幽兰赋美人。
牡丹·其二
作者：彭孙遹
朝代：清
体裁：七言律诗

丰肌柔骨若为情，词客凭阑细自评。品贵合邀花九锡，价高宁数璧连城。披香宫殿春阴腻，结绮楼台晓梦轻。底事魂销禁不得，頩颜如送笑如迎。
牡丹·其四
作者：彭孙遹
朝代：清
体裁：七言律诗

谢客何烦问永嘉，洛中姚魏旧名家。阴阳风雨含真宰，景庆星云孕物华。艳质似窥朱鸟牖，秾香不散碧油车。何当乞取徐熙笔，写作春来第一花。
牵牛花
作者：彭孙遹
朝代：清
体裁：七言律诗

怜他兰月试花稠，恰与黄姑小字侔。绮节乍临芳信早，翠翘轻折黛光流。斜萦野岸盈盈水，倦倚疏篱脉脉秋。风露满天河似练，晚来独处不胜愁。
独坐
作者：彭孙遹
朝代：清
体裁：五言律诗

独坐观群卉，新篁倍长成。妙香空际落，止水静中明。幽草无风偃，寒涛欲雨生。无为感沉寂，深得尔时情。
玉兰
作者：彭孙遹
朝代：清
体裁：七言律诗

仙苞早已濯冰壶，桃李山城叶未敷。昨夜东风作寒食，一庭春雪咀芳腴。鲜华比玉坚牢否，臭味如兰耐久无。泪洒西堂旧花树，吟魂渺渺夕阳徂。
玉楼春·三月晦日归舟
作者：彭孙遹
朝代：清

淡烟斜日长亭暮。难得韶光容易度。江南无限断肠花，枝上东风枝下雨。萋萋芳草伤心路。一片云帆天外渡。人从春色去边来，舟向梦魂来处去。
玉楼春·五日饮虎丘山下题壁
作者：彭孙遹
朝代：清

越衣当暑清风至。芒鞋偶过云岩寺。虎丘山下故人家，能倒金樽留我醉。醉后难平多少事。仰天欲问天何意。偏使鸡鸣狗盗生，却令赋客骚人死。
玉楼春·五日饮虎丘山下题壁
作者：彭孙遹
朝代：清
体裁：词

越衣当暑清风至。芒鞋偶过云嵓寺。虎丘山下故人家，能倒金樽留我醉。醉后难平多少事。仰天欲问天何意。偏使鸡鸣狗盗生，却令赋客骚人死。
玉楼春·赠河内贾云谷
作者：彭孙遹
朝代：清

三河自昔繁华地，君最风流堪自喜。莫向天涯作旅愁，人生大约如萍寄。曲江当日曾连辔。盛年略与荀郎似。今朝试向镜中看，不觉已年三十四。
玉清步韵·其一
作者：彭孙遹
朝代：清
体裁：七言律诗

玉清右史本仙才，曾侍元皇香案来。书就邹枚惭简牍，诗成屈宋作舆台。青阳黍谷先春动，紫气函关拂曙开。频枉鸾骖因度世，人间何事不堪哀。
玉清步韵·其二
作者：彭孙遹
朝代：清
体裁：七言律诗

几见蓬莱弱水枯，仙班长自领清都。先天独契真儒者，浩气长存是丈夫。无诤端能空众谛，有情时复拔三途。瑶台一谪亲传语，肯许重登玉格无。
玉皇降辰恭纪一律
作者：彭孙遹
朝代：清
体裁：七言律诗

五色銮车七宝坛，紫薇遥贡寸心丹。分明天上琉璃界，来往云中翡翠翰。玉检金绳朝拜疏，缃黄绀实晚行盘。天恩深重真难报，不向沧波吊子安。
玉簪花
作者：彭孙遹
朝代：清
体裁：七言律诗

嫩凉鲜碧小山阴，瑶草还能寄远心。风逗幽香秋渺渺，月迷清影夜森森。未开已爱肌冰洁，欲戴仍怜鬓雪侵。莫遣花枝笑头白，年来吾已卸朝簪。
玉钩斜
作者：彭孙遹
朝代：清
体裁：七言绝句

高柳平田噪暮鸦，相传此是玉钩斜。年年寒食多风雨，落尽棠梨几树花。
王生上已合卺
作者：彭孙遹
朝代：清
体裁：七言律诗

弄凤仙人冰玉姿，采兰天气祓除时。清新独擅临川笔，瑰艳争传曲水诗。丽日和风莺睍睆，萦弦促柱雁参差。才郎合是乌衣少，定有催妆绝妙词。
玫瑰
作者：彭孙遹
朝代：清
体裁：七言律诗

火齐千枚晕万重，蚌胎一坼麝泥封。仙肌已腐犹然艳，芳气虽枯分外浓。饶有色香堪结佩，岂无膏沐为修容。司花好嘱春幡在，风雨殷勤护紫茸。
玲珑四犯·却梦调元景病次家兄仲谋韵
作者：彭孙遹
朝代：清

美睡初成，便有个人人，年华犹少。昵枕低帏，不怕细君知道。可是阳台行雨，把宋玉、魂儿勾到。拚长作、玉清仙隶，夜夜扫除庭庙。千金艳质分明是，转腰身、向郎回抱。渐春汗融融绮褥，逗破风流窍。几番着意温存，生不管、侬心不要。须央他，无赖汝南鸡，未曙将人唤觉。寄语东君，莫宠柳骄花，诱他年少。漏泄春光，多在这华胥道。何事孤眠帐底，夜夜有、彩云飞到。似神君、为侬却病，引入上林祠庙。睡乡即是温柔境，有紫玉、如烟相抱。刚则是灵犀一点，通却心中窍。害得文园憔悴，那梦儿、偏生还要。愿生生、不作有情痴，长得安然睡觉。
玲珑四犯·却梦调元景病次家兄仲谋韵·其一
作者：彭孙遹
朝代：清
体裁：词

美睡初成，便有个人人，年华犹少。昵枕低帏，不怕细君知道。可是阳台行雨，把宋玉、魂儿勾到。拚长作、玉清仙隶，夜夜扫除庭庙。千金艳质分明是，转腰身、向郎回抱。渐春汗融融绮褥，逗破风流窍。几番着意温存，生不管、侬心不要。须央他，无赖汝南鸡，未曙将人唤觉。
玲珑四犯·却梦调元景病次家兄仲谋韵·其二
作者：彭孙遹
朝代：清
体裁：词

寄语东君，莫宠柳骄花，诱他年少。漏泄春光，多在这华胥道。何事孤眠帐底，夜夜有、彩云飞到。似神君、为侬却病，引入上林祠庙。睡乡即是温柔境，有紫玉、如烟相抱。刚则是灵犀一点，通却心中窍。害得文园憔悴，那梦儿、偏生还要。愿生生、不作有情痴，长得安然睡觉。
玲珑四犯·招梦用前韵
作者：彭孙遹
朝代：清

好梦谁同，有皓齿丹唇，人儿绝少。媚寝思香，远胜却邯郓道。一声砌竹惊回，正月影、空床初到。拟欲赋、夜来神遇，荐枕在朝云庙。缠绵一似春蚕死，向雪茧、窝中萦抱。乍可是云轻雨薄，未透相思窍。嘱付惜春御史，领风月，让伊清要。把莺声燕语，安排莫使，幽欢惊觉。禊节才过，冷落了风流，兰亭逸少。单枕无聊，心事向谁行道。打叠鸳鸯绣被，好招取、梦儿来到。问何如、九疑黛色，帝子下黄陵庙。愿将身化为胡蝶，粉痕死、向花心抱。浪说游仙留玉枕，枕内藏机窍。望断美人何处，惭愧杀、灵修练要。看落花飞絮，殢人春睡，如眠似觉。
玲珑四犯·招梦用前韵·其一
作者：彭孙遹
朝代：清
体裁：词

好梦谁同，有皓齿丹唇，人儿绝少。媚寝思香，远胜却邯郓道。一声砌竹惊回，正月影、空床初到。拟欲赋、夜来神遇，荐枕在朝云庙。缠绵一似春蚕死，向雪茧、窝中萦抱。乍可是云轻雨薄，未透相思窍。嘱付惜春御史，领风月，让伊清要。把莺声燕语，安排莫使，幽欢惊觉。
玲珑四犯·招梦用前韵·其一
作者：彭孙遹
朝代：清
体裁：词

好梦谁同，有皓齿丹唇，人儿绝少。媚寝思香，远胜却邯郸道。一声砌竹惊回，正月影、空床初到。拟欲赋、夜来神遇，荐枕在朝云庙。缠绵一似春蚕死，向雪茧、窝中萦抱。乍可是云轻雨薄，未透相思窍。嘱付惜春御史，领风月，让伊清要。把莺声燕语，安排莫使，幽欢惊觉。
玲珑四犯·招梦用前韵·其二
作者：彭孙遹
朝代：清
体裁：词

禊节才过，冷落了风流，兰亭逸少。单枕无聊，心事向谁行道。打叠鸳鸯绣被，好招取、梦儿来到。问何如、九疑黛色，帝子下黄陵庙。愿将身化为胡蝶，粉痕死、向花心抱。浪说游仙留玉枕，枕内藏机窍。望断美人何处，惭愧杀、灵修练要。看落花飞絮，殢人春睡，如眠似觉。
珍珠帘·密约
作者：彭孙遹
朝代：清

湘纹几摺阑千叠。十二碧城宫阙。一缕紫猊烟。片影红窗月。小语相期全不觉，怕姓字、飞琼轻泄。周折。待粘云染雨，临行还怯。猛把心儿拚却。今宵休孤负，良辰佳节。兰液泠香犀，草露沾金蝶。无赖杜鹃枝上鸟，向窗外、声声啼血。饶舌。才劝得人归，又催离别。
珍珠帘·密约
作者：彭孙遹
朝代：清
体裁：词

湘纹几摺阑干叠。十二碧城宫阙。一缕紫猊烟。片影红窗月。小语相期全不觉，怕姓字、飞琼轻泄。周折。待粘云染雨，临行还怯。猛把心儿拚却。今宵休孤负，良辰佳节。兰液泠香犀，草露沾金蝶。无赖杜鹃枝上鸟，向窗外、声声啼血。饶舌。才劝得人归，又催离别。
珠兰·其一
作者：彭孙遹
朝代：清
体裁：五言律诗

含芳新雨后，吐秀晚凉前。向水波生媚，当秋露并鲜。夜光生楚畹，明月浣湘烟。欲奏幽兰曲，探骊若个先。
珠兰·其三
作者：彭孙遹
朝代：清
体裁：五言律诗

好是宜人处，当风弄夕芳。上钿金粟冷，荐枕碧髾凉。汉女芳为佩，绡人泪亦香。秋来多别思，玉露正瀼瀼。
珠兰·其二
作者：彭孙遹
朝代：清
体裁：五言律诗

别是崇兰族，丛生处士家。物芳纷可掬，人远思无涯。小艳撩清梦，幽馨逗碧纱。可怜空谷老，徒自握灵蛇。
珠兰·其四
作者：彭孙遹
朝代：清
体裁：五言律诗

九畹名相并，三湘种自分。纤黄流麝影，坠露染湘纹。吹远芳弥烈，香幽静始闻。洛灵如见采，蘅薄有馀芬。
珠江秋汎
作者：彭孙遹
朝代：清
体裁：五言绝句

出郭穷秋望，携壶溯晚晴。但随潮水去，何必问期程。
琉璃河
作者：彭孙遹
朝代：清
体裁：七言绝句

十载风尘愧滞淫，琉璃河畔复相寻。东山心事蹉跎久，捉鼻空为洛下吟。
琵琶洲
作者：彭孙遹
朝代：清
体裁：七言绝句

月明露下白如霜，菰叶萧萧橘柚黄。绝似江南好风景，一湾流水稻花香。
瑞香
作者：彭孙遹
朝代：清
体裁：七言律诗

羯鼓春前次第催，喷人香似拨新醅。乍闻只欲瞢腾醉，相对方知烂漫开。清梦依稀入庐阜，旧游彷佛在蓬莱。诗家品格争新赏，花信终须让早梅。
瑞鹤仙·题袁氏园亭
作者：彭孙遹
朝代：清

携来一片石。直压倒、江上三山无色。名园堪永日。有翠干萧森，明玕鲜碧。桐阴竹实。看联翩、鹓雏接翼。问何人、领袖烟霞，身是东吴倦客。犹忆。梁鸿庑下，梅福门前，旧曾相识。重逢此地，同访琼花消息。待粗酬婚嫁，远寻禽向，五岳安排游屐。记他年、行药归来，龙鳞千尺。
瑶华·癸卯七夕
作者：彭孙遹
朝代：清

夜波凉荐，晓杼声停，正鹊軿催驾。经年相见，料此时、一刻千金无价。明朝何处，向云雨、峰头销假。怕有人天上含愁，碧海青霄今夜。西风又报新秋，见珠露低垂，红兰初谢。旧欢如梦，多少事、记取金钗罗帕。离情别思，任填满、银河难泻。倘佳期果似灵辰，拚受星孤月寡。
瓜州阻风寄崔大
作者：彭孙遹
朝代：清
体裁：五言律诗

一夜石尤起，空洲系艇频。定知同舍客，远忆渡江人。渚静无飞鸟，沙喧有钓纶。离离京口树，烟火隔城闉。
瓜步夜泊送曹惟佐之济南
作者：彭孙遹
朝代：清
体裁：七言律诗

渺渺清江去路分，骊歌偏向客中闻。情亲不惜频为醉，秋至那堪又别君。残夜寒生瓜步雨，征帆目极济南云。瑶华倘许殷勤折，一寄西风塞雁群。
瓜步怀贻上
作者：彭孙遹
朝代：清
体裁：五言律诗

风日依清晓，空波匹练明。相寻瓜步渡，已失广陵城。江岸舟初放，春潮候已平。还思何水部，官阁眺新晴。
甘草子·今夕
作者：彭孙遹
朝代：清

春恨。耽过年时，今夕消除尽。花月也羞明，两两生娇晕。阶下绿茵青稳。合眼处、兰缣初褪，一啮文犀为伊忍。狂杀人风韵。
甘草子·今夕
作者：彭孙遹
朝代：清
体裁：词

春恨。耽过年时，今夕消除尽。花月也羞明，两两生娇晕。阶下绿茵青稳。合眼处、兰缣初褪，一齧文犀为伊忍。狂杀人风韵。
生查子·去岁
作者：彭孙遹
朝代：清

去岁寄寒衣，细熨襟前皱。春服又重缝，何日归来候。青鸟去传言，只说人依旧。腰带沈郎宽，禁得添消瘦。
生查子·旅夜
作者：彭孙遹
朝代：清
体裁：词

薄醉不成乡，转觉春寒重。枕席有谁同，夜夜和愁共。梦好恰如真，事往翻如梦。起立悄无言，残月生西弄。
生查子·旅夜
作者：彭孙遹
朝代：清

薄醉不成乡，转觉春寒重。枕席有谁同？夜夜和愁共。
梦好恰如真，事往翻如梦。起立悄无言，残月生西弄。
生查子·昨夜
作者：彭孙遹
朝代：清

昨夜梦无凭，强起窥妆镜。绵字授行人，残麝光犹凝。此去见檀郎，情事应详省。生怕不思侬，但说恹恹病。
生查子·昨夜
作者：彭孙遹
朝代：清
体裁：词

昨夜梦无凭，强起窥妆镜。锦字授行人，残麝光犹凝。此去见檀郎，情事应详省。生怕不思侬，但说恹恹病。
生查子·病起
作者：彭孙遹
朝代：清

小础绿阴粘，片榻黄梅涴。迸水簟文流，人藉青苔卧。乡字几时来，旅病才轻可。往事莫思量，想着如何过。
由浮梁抵祁门道中
作者：彭孙遹
朝代：清
体裁：古风

四月上浮梁，溪清水活活。漱流就帆阴，晞发迎蘋末。闽兰花已抽，吴桑叶初捋。览物悟岁时，放怀信超越。浩然箕颍心，果哉亮难夺。
由潘田而西涉畬坑至通判府行万山中绵亘百馀里
作者：彭孙遹
朝代：清
体裁：古风

今晨幸清霁，俶驾将言还。舍舟一遵陆，蓝舆轻且便。揭水见凌乱，陟峰绝夤缘。相逐互高下，登历穷山川。秋杪崖气肃，山空人语传。寒花冒幽涧，当风扇芳鲜。朅来百馀里，所遇无人烟。流亡久不返，道傍惟石田。旧府留重镇，落日森戈鋋。扬越此南徼，设险非徒然。旅行谁不戒，获此托高贤。
画屏秋色·芜城秋感
作者：彭孙遹
朝代：清
体裁：词

野照芜城夕。送远目、云水苍茫不极。琼蕊音遥，青楼梦杳，玉钩人寂。何处认隋宫、见衰草寒烟堆积。攒一片、伤心碧。听柳外哀蝉，风高响滞，如诉兴亡旧恨，声声无力。今昔。可胜悽恻。莫重问、锦帆消息。竹西歌吹，淮南笙鹤，尽成陈迹。转眼又西风，辞巢越燕还如客。落叶千重萧摵。万事总销沉，唯有清江皓月，曾照昔人颜色。
画屏秋色·芜城秋感
作者：彭孙遹
朝代：清

野照芜城夕。送远目、云水苍茫不极。琼蕊音遥，青楼梦杳，玉钩人寂。何处认隋宫、见衰草寒烟堆积。攒一片、伤心碧。听柳外哀蝉，风高响滞，如诉兴亡旧恨，声声无力。今昔。可胜悽恻。莫重问、锦帆消息。竹西歌吹，淮南笙鹤，尽成陈迹。转眼又西风，辞巢越燕还如客。落叶千重萧槭。万事总销沉，唯有清江皓月，曾照昔人颜色。
番菊
作者：彭孙遹
朝代：清
体裁：七言律诗

小草无名不用栽，栽时先合问根荄。鲜明似剪金鹦卵，气息全轮紫麝煤。花自霜前篱下发，种从海外舶中来。盛朝久已图王会，七月江南处处开。
病中
作者：彭孙遹
朝代：清
体裁：七言律诗

云日荒凉晚自阴，天寒庐舍静愔愔。喜闻宾客操吴语，愁对妻孥作越吟。小雪花枝凄乱菊，新霜篱落咽羁禽。独怜孤雁知南向，烟水茫茫未可寻。
病中喜木文见过
作者：彭孙遹
朝代：清
体裁：七言律诗

不厌看花日百回，偶因卧病罢衔杯。林莺一似求声切，海燕偏能趁社来。见说闽禺戈乍寝，更闻湘楚敌频摧。良时那不追欢赏，况有残梅烂漫开。
病中闻苍水归自繁昌以诗代讯·其一
作者：彭孙遹
朝代：清
体裁：七言绝句

淀湖五月片帆飞，徂暑还家换客衣。客里送君行作客，还从客里见君归。
病中闻苍水归自繁昌以诗代讯·其三
作者：彭孙遹
朝代：清
体裁：七言绝句

空馆无人卧起迟，扑帘梅雨益凄其。楚天北望思君日，正是宣城见忆时。
病中闻苍水归自繁昌以诗代讯·其二
作者：彭孙遹
朝代：清
体裁：七言绝句

五茸城下记相逢，姑孰亭边问去踪。却笑长卿游未遂，依然抱病客临邛。
病起
作者：彭孙遹
朝代：清
体裁：五言律诗

病起当清暑，高楼雨过初。林传天籁入，窗引夕阴虚。越燕移巢去，吴吟伏枕馀。江城淹岁月，不为待鲈鱼。
病起夜坐因忆徐公肃昆弟
作者：彭孙遹
朝代：清
体裁：七言律诗

柴门深掩柳阴中，小剪蓬蒿一径通。病起正看梅涨绿，春归又见楝花红。海潮晚急声疑雨，城柝宵严响趁风。欲访故人烟水隔，茫茫两地思无穷。
病鹦鹉
作者：彭孙遹
朝代：清
体裁：古风

鹦鹉得人爱，不与凡鸟并。雕笼为尔居，绦钩烂然明。见饰讵不贵，因之患乃婴。非无故山思，时作陇坻鸣。言语或阶厉，巧慧亦损生。置笼起三叹，畴以达我情。
癸卯岁除感事
作者：彭孙遹
朝代：清
体裁：七言律诗

青鬓空嗟去日频，年来万事总伤神。庭前人去虚题絮，天上书沈老负薪。柏叶暂娱分岁客，梅花犹隔渡江春。南枝已是垂垂发，偏觉东皇雨露新。
登丰乐亭
作者：彭孙遹
朝代：清
体裁：七言律诗

空梁千载古苔生，一读残碑想太平。战垒青山无处所，居人白首不知兵。亭中遗记风犹好，石上流泉水尚清。何事来游今绝少，茫茫秋草暗虫鸣。
登吴山
作者：彭孙遹
朝代：清
体裁：七言律诗

霜空木叶遍林皋，纡磴攀跻岂惮劳。绝顶一登吴地小，寒潮初落越山高。云迷古堞天将暮，风趁归鸦晚自号。白马怒涛当日事，荒祠无主闭蓬蒿。
登城晚眺
作者：彭孙遹
朝代：清
体裁：五言律诗

晚色雨馀生，登城一望平。寒烟秦辇没，斜日越山明。鸟雀归高树，牛羊下古城。坐看行路者，阡陌正纵横。
登梅花楼晚眺
作者：彭孙遹
朝代：清
体裁：七言律诗

梅花不见小楼空，楼外群山窈窕通。薄暮人烟浮竹翠，隔溪僧呗逐松风。清雕对击寒原上，白月高升落照中。欲向楹间留姓字，旧题埋没草成丛。
登毗卢阁晚眺·其一
作者：彭孙遹
朝代：清
体裁：七言律诗

为爱秋光入化宫，梵王楼阁倚虚空。千门烟火参差合，四塞山河远近中。下界人声尘漠漠，上方云气夕濛濛。坐听钟梵松间出，顿使浮生叹转蓬。
登毗卢阁晚眺·其二
作者：彭孙遹
朝代：清
体裁：七言律诗

振衣独上化人台，飞阁流丹此地开。阊阖远浮铜狄影，关门斜抱玉泉回。欲排鸟道凌空去，不尽秋阴入槛来。谁向登高工作赋，抽毫深愧大夫才。
登永祚寺阁
作者：彭孙遹
朝代：清
体裁：五言律诗

物役尘中扰，招提世外幽。虚堂僧入定，暇日客消忧。雷雨平窗度，虹霓拂槛流。自能通帝座，直欲小神州。
登湖口县城
作者：彭孙遹
朝代：清

一望烟波万顷明，女垣高与石根平。湖光尽日依楼堞，山色终朝满县城。寒岭无人孤鸟下，秋林欲雨数蝉鸣。何当便作移家计，终卧沧洲寄此生。
登燕子矶
作者：彭孙遹
朝代：清
体裁：七言律诗

危矶独立思苍茫，红蓼洲前草自芳。云卧岩扉初月上，烟生江浦一川长。新亭高晏风流尽，旧内清秋水调凉。莫问南朝惆怅事，江潮东下石城荒。
登赣州城晚眺
作者：彭孙遹
朝代：清
体裁：五言律诗

寒日下津楼，天空夜色浮。城收八境尽，江带十川流。山翠浓生雨，滩声冷似秋。无能将远思，山月迥含愁。
登郡楼眺望
作者：彭孙遹
朝代：清
体裁：古风

晚出严城道，步至东郭门。高楼一长眺，秋色满郊原。地带江湖阻，山连海峤昏。天低云影逼，日夕秋阴繁。束发倦行役，车马怠且烦。途穷起痛哭，慷慨凭谁言。解剑谢知己，荷锄归丘园。意气忽已尽，功名安足论。
白沟河
作者：彭孙遹
朝代：清
体裁：七言绝句

白沟杨柳绿毵毵，草长沙堤水满潭。正是客情难遣处，暄萋风日似江南。
白沟渡
作者：彭孙遹
朝代：清

渡头沙草白离离，过客停骖日暮时。古戍烟荒吹野火，寒鸦风急战枯枝。河流远合滹沱水，驿路中分督亢陂。欲问霸图销歇尽，朔云千里不胜悲。
白海棠·其一
作者：彭孙遹
朝代：清
体裁：七言律诗

一枝淡冶照芳茵，姿骨应知未染尘。雨后倚阑全欲睡，风前扑絮不胜春。坐深蝶粉疑无影，妒学蛾眉似有人。梦到玉楼还缥缈，空庭月色已如银。
白海棠·其三
作者：彭孙遹
朝代：清
体裁：七言律诗

游丝殢影日迟迟，倦倚阑干有所思。新月上花看不见，残莺入梦怯先知。送春小院长疑雨，寒食空堂未有诗。莫向夜深烧蜡烛，画眉人已妒胭脂。
白海棠·其二
作者：彭孙遹
朝代：清
体裁：七言律诗

亭亭孤韵擅风流，淡色空香致更幽。雾縠欲仙长掩袖，玉壶有泪只低头。疏帘自织春前雨，子夜偏宜月下游。院落谁人惜狼籍，六朝金粉暗成愁。
白牡丹·其一
作者：彭孙遹
朝代：清
体裁：七言律诗

瑶台旧种是仙葩，压倒河阳十万家。草木精英含太素，帝天色相现空华。隋侯未必珠无颣，赵氏终嫌璧有瑕。最好撩人春月夜，玉盘承露一枝斜。
白牡丹·其二
作者：彭孙遹
朝代：清
体裁：七言律诗

重璧台空事已非，风前犹自吐芳菲。剧怜暝色通瑶幌，乍怯春寒覆玉衣。绝代何人呈皓质，倚阑终日弄清晖。沉香宴罢欢无极，更舞霓裳月下归。
白芍药
作者：彭孙遹
朝代：清
体裁：七言律诗

一枝素艳殿春风，小院暄萋雪未融。香雾弥天瑶岛上，清文满箧玉台中。能无骚客怜芳洁，转使情人悟色空。往事扬州重惆怅，琼花零落旧时丛。
白苧·春暮
作者：彭孙遹
朝代：清

雨乍晴，又洗出，满庭葱茜。金铃风急，惊起啄花乳燕。袅柔条、断送了落红如霰。迟日。正暄妍，飏游丝、钗头轻罥。扑蝶归来，不觉玉弓酸软。早安排、送春小会樱桃宴。深院。密坐相逢，低声问取，可似多情荀倩。却无语回眸，眼波一线。月明人静，待寻欢良夜，阑干敲遍。金斗放声频，多应细熨裙花茜。五丝幢下，明日酬私愿。
白菊花
作者：彭孙遹
朝代：清
体裁：七言律诗

冷蕊疏香各占新，天然素艳淡无尘。餐来楚泽冰为骨，梦断柴桑月似银。篱下霜浓花冉冉，枝头风细玉鳞鳞。斜阳径里亭亭立，疑见陶家载酒人。
白鹤峰
作者：彭孙遹
朝代：清
体裁：古风

曩昔好远游，幸此为羁寓。胜地撰良辰，名山遂遐慕。亭亭波影间，杳杳峰阴暮。仙宇已摧颓，道人时一遇。相向嗒无言，林禽对梳羽。昔贤曾买居，遗迹犹如故。雪浪拥前除，松根滴秋雨。欲解尘中缨，结茅峰顶住。恨不起苏公，从之执巾屦。
白鹤江
作者：彭孙遹
朝代：清
体裁：五言律诗

落日依轻舫，空明水上窗。人家多竹筱，仙宇拥灯幢。塔影青龙寺，涛声白鹤江。九峰横秀色，天际见双双。
白龙潭泛舟
作者：彭孙遹
朝代：清
体裁：七言律诗

摇落蒹葭玉露浓，座中宾客半萍踪。何来画舫馀青雀，无复澄潭起白龙。秋水孤芳搴杜若，遥山九点削芙蓉。可怜红叶秦溪道，归棹经年怅莫从。
百合花
作者：彭孙遹
朝代：清
体裁：七言律诗

腻玉千层裹雪儿，炎天六出好花枝。占风别缀无声铎，泻月俄倾有当卮。紫缬生香心袅袅，清晖入抱影垂垂。维摩丈室方消渴，更斸灵根啜露滋。
直史馆回马上作
作者：彭孙遹
朝代：清
体裁：七言律诗

芸馆朝来赴史官，短驴蹩躠入东安。霜凄偃瓦冰初壮，风射熏炉火亦寒。青简滥持三寸管，白头差戴两梁冠。敝庐旧与沧洲近，此去惟应把钓竿。
眉峰碧·春闺
作者：彭孙遹
朝代：清

漫把重帘约。已觉朝寒略。春色原来一夜深，看桃李、参差发。红泪垂银蜡。烟缕青于发。午幕人声悄不闻，隔花细雨流莺滑。
看雪次郊叟韵
作者：彭孙遹
朝代：清
体裁：七言律诗

纷薄山河极望中，相看冰雪世情空。霜林数点寒鸦色，云木孤吟落叶风。绮思欲销湖草碧，颓颜难借酒杯红。杖筇归去成坚卧，未许驺徒恼邵公。
真定相国以诗见寄依韵奉答·其一
作者：彭孙遹
朝代：清
体裁：七言律诗

偶移步屧点苍苔，早有提壶柳外催。心迹久同神虎帻，身名且付季鹰杯。青蘋风细泠泠至，红药香浓袅袅来。莫道韶光不相待，名花好是殿春开。
真定相国以诗见寄依韵奉答·其二
作者：彭孙遹
朝代：清
体裁：七言律诗

藉草何须命藻筵，右安门外是花田。柳阴十里堆香絮，杏火千家泼翠烟。物态最怜新雨后，人情偏爱晚晴天。重游准拟明年在，更与春风订后缘。
眼儿媚·秋思
作者：彭孙遹
朝代：清

空阶夜雨滴心头。凉雁过西楼。一行秋色，十分归思，万点离愁。自被浮名羁绊后，长似断蓬流。凄凄双杵，朦朦残月，渺渺孤舟。
睦州别俞再李赠歌
作者：彭孙遹
朝代：清
体裁：古风

人生重意气，岂必在生平。所以倾盖间，能结千古情。我时正倦游，天涯嗟落魄。谁言县令解候门，浪说王孙能召客。曾见春条冉冉红，坐看秋露盈盈白。羁愁摇落不可当，赖有俞生相慰籍。俞生乎俞生，十千酤我时自倾。弹筝拨阮令我醉，酒阑往往东方明。有时染翰娱花下，亦或论诗语清夜。谁能邂逅不相思，西风梦绕秦溪舍。归来归来归去来，素衣漂泊生尘埃。丈夫胡不策高足，长驱直上黄金台。归来归来归去来，归去南山曲，送别北山隈。南山北山杳相望，临岐使我肝肠摧。明朝独发清溪棹，不见俞生首屡回。
睦州送裘古苞归武林
作者：彭孙遹
朝代：清
体裁：五言律诗

城南官道口，送子上河梁。去路邀秋色，归帆背夕阳。湖莼船尾滑，仙桂岭头香。惜别从来意，销魂况异乡。
石菊
作者：彭孙遹
朝代：清
体裁：七言律诗

千重仙缬绛云平，四月何当把夕英。浓绿满庭花的的，小红当夕露盈盈。萋妍合傍泉明里，幽艳能兼石隐名。三径归来芜没尽，山窗赖尔寄閒情。
石钟山
作者：彭孙遹
朝代：清
体裁：七言绝句

日落湖阴三百里，天低秋色万千峰。轻舟好下宫亭口，夜卧深潭听石钟。
石门
作者：彭孙遹
朝代：清
体裁：五言绝句

三载淹南土，孤蓬复断萍。谁知归客路，已到语儿亭。
石鼓村
作者：彭孙遹
朝代：清
体裁：七言律诗

乱石惊流彻夜闻，绿波吹雨细成纹。风禽和梦催清晓，水碓无人捣白云。昌浦近从千涧落，浙潮远为一山分。乡园北望无消息，烦思谁堪坐似焚。
石龙夜泊寄尹振民
作者：彭孙遹
朝代：清
体裁：五言律诗

空江邻画舫，相望未离岑。欲结幽兰佩，其如秋水深。身犹栖岭海，尔已痛人琴。若过梅山路，滂沱可自禁。
礼莲池大师塔·其一
作者：彭孙遹
朝代：清
体裁：五言律诗

维摩示寂后，此意更谁知。塔院空秋色，山僧老鬓丝。皈心莲社切，礼戒定香迟。试看阶前树，依然说法时。
礼莲池大师塔·其二
作者：彭孙遹
朝代：清
体裁：五言律诗

去来非有意，灭度更何因。入定通禅悦，来游见化人。晒衣碑记古，磨镜法灯真。但得称居士，宁须问后身。
祝聸淇
作者：彭孙遹
朝代：清
体裁：七言律诗

白首移家托隐沦，长从绮角作比邻。诗情逸似刘公干，经术纷如井大春。杖㡳青山朝拄颊，门前秋水晚垂纶。梅花溪上书连屋，谁道先生素业贫。
祝英台近·重阳后一日扬州别程村阮亭
作者：彭孙遹
朝代：清

远峰青，寒渚碧，零落红衣暮。流雪回风，阵阵芦花舞。秋光欲断人肠，重阳过也，犹做作、满城风雨。太匆遽。乍可一曲骊歌，便上兰舟去。水云无际，何处寻前渡。依稀认得归程，黄叶清江，是昨夜、梦中来路。
禊日送许静庵之官昌邑
作者：彭孙遹
朝代：清
体裁：七言律诗

残春送别惜芳菲，觞咏蹉跎禊事违。仙令东来凫并举，流人北道雁初归。幸台跸冷沧波合，潍水沙寒战垒稀。此去定知先抚字，三齐灾后岁频饥。
福业寺接梁殿
作者：彭孙遹
朝代：清
体裁：七言律诗

妙搆凌云自昔时，饰将文杏本连枝。花宫缥缈双龙抱，藻井空明片月垂。哀梵绕来声断续，长虹舞罢影参差。诸天会有神工助，般尔无烦斗巧思。
禺山
作者：彭孙遹
朝代：清
体裁：七言绝句

刘鋹当年霸业雄，禺山相对起离宫。药洲花坞无踪迹，只在西风野烧中。
秋兰引荅廖秀才
作者：彭孙遹
朝代：清
体裁：古风

南邻廖生颇不俗，赠我兰苕碧于玉。绮石青泥交错裁，临行酬尔秋兰曲。采之为佩操入琴，芳泽还堪遗所钦。莫怨灵修唯自惜，不妨长此结同心。
秋分日赐藕恭纪一律
作者：彭孙遹
朝代：清
体裁：七言律诗

千叶莲开万岁池，池中珍藕自连枝。仙茎缥缈清秋露，寒玉玲珑白雪姿。幸掇泥涂呈下体，欲羞嘉实荐明时。大官赐出偏鲜洁，退食还当励素丝。
秋夜
作者：彭孙遹
朝代：清
体裁：古风

秋夜静且永，夕漏方愔愔。明月照虚牖，清风来树林。罗帱飒秋意，哀螀厉寒音。居诸逝将改，霜露行见侵。感此不能寐，忧来搅我心。欲起一展卷，兰膏坐销沉。徘徊待申旦，抽思生微吟。
秋夜
作者：彭孙遹
朝代：清
体裁：七言绝句

秋色閒庭扃不开，风林叶落锁寒苔。如何一夜芭蕉雨，尽向愁人枕上来。
秋夜与存岩话旧
作者：彭孙遹
朝代：清
体裁：七言律诗

秋汉迢遥禁漏长，追思往事意茫茫。空江夜雨鸣扬子，小舸春风汎吕梁。囊里孤琴凄苦调，匣中双剑隐寒光。一时飘泊怜同病，又逐东风入帝乡。
秋夜偶吟·其一
作者：彭孙遹
朝代：清
体裁：七言律诗

长河斜曳晚云收，候入清商玉露浮。驻景何能成大药，忧时空自望西畴。吟怀衰退犹馀暑，宦兴萧凉不待秋。独有报恩心未冷，芒鞋因滞沃洲游。
秋夜偶吟·其二
作者：彭孙遹
朝代：清
体裁：七言律诗

秋来犹觉困炎蒸，暑散空堂气未澄。夜色星河流大火，露华仙掌湛高层。残棋一劫堪成笑，敝帚千金可自矜。早晚粗酬婚嫁毕，便携瓢笠访南能。
秋夜宴集涉园即席次张颙侯韵
作者：彭孙遹
朝代：清
体裁：七言律诗

春雪初闻绝妙词，红牙响遏碧云迟。芳兰绿芷思公子，淡月轻风倚少儿。北海开樽多胜侣，西园飞盖有新诗。明朝拟赴东篱约，看试黄花第一枝。
秋夜有感
作者：彭孙遹
朝代：清
体裁：五言律诗

秋色渺无际，新凉上縠巾。可怜今夜月，曾照去年人。冷露流清桂，微风静白蘋。生憎蛩语切，偏向枕边频。
秋夜绝句
作者：彭孙遹
朝代：清
体裁：七言绝句

飒飒西风入旅愁，江天迢递独登楼。故园此夜堪肠断，露冷山堂桂树秋。
秋夜送客
作者：彭孙遹
朝代：清
体裁：七言绝句

客散高堂醉似泥，清宵欹枕月初西。当窗病叶先秋坠，隔树寒禽未曙啼。
秋夜醉尹考功宅戏赠歌童燕郎·其一
作者：彭孙遹
朝代：清
体裁：七言绝句

九月芳柑血色红，临筵一掷意先通。蓬莱殿里依稀是，玉碗亲传女侍中。
秋夜醉尹考功宅戏赠歌童燕郎·其三
作者：彭孙遹
朝代：清
体裁：七言绝句

半幅红笺裹束新，合欢仙果岭头春。木桃不是寻常物，那得琼瑶报美人。
秋夜醉尹考功宅戏赠歌童燕郎·其二
作者：彭孙遹
朝代：清
体裁：七言绝句

银粉金柈清绝尘，手分朱实色鲜新。侬心已自懵腾久，何必槟榔始醉人。
秋夜醉尹考功宅戏赠歌童燕郎·其四
作者：彭孙遹
朝代：清
体裁：七言绝句

小史风流独擅场，珠儿真觉胜珠娘。瓮头吏部疏狂甚，不管人间有断肠。
秋夜闻梵
作者：彭孙遹
朝代：清
体裁：七言律诗

黄花翠竹隐禅扉，仙梵泠泠静者机。馀响互分清磬永，曼音轻绕定香微。心栖止水初光发，听入秋空万籁稀。已觉浮名真我累，十年出处两无依。
秋夜闻邻家琵琶声
作者：彭孙遹
朝代：清
体裁：七言绝句

清秋夜色落银湾，一曲哀弹月满山。㡳是当年查八十，流传法乐到人间。
秋感
作者：彭孙遹
朝代：清
体裁：古风

客梦不竟夕，秋心入烦憯。薄寒中人肌，襌衾不堪揽。披衣起徘徊，坐听鼓声紞。众星一何微，晨光清黯黯。浮云西北来，一色白如菼。飘风忽翻幕，迅雨遂盈坎。中庭杂花树，枝叶颇繁□。狼籍风雨中，当阶落红糁。天泽未云悭，无乃土脉㯺。物理不可常，时节异舒惨。衰盛迭为之，气至则相感。亮无松柏心，零落夫奚憾。
秋日同幼日仲扶宿湖上精舍
作者：彭孙遹
朝代：清
体裁：七言律诗

空馆开樽起壮颜，故人喜见此追攀。夜深枕上千寻雨，秋满湖中万叠山。梦绕青溪何处老，愁耽白发几时閒。行休渐识吾生事，幽若芳蘋恣往还。
秋日同方节汉蜚自西出游海上因送自西南行
作者：彭孙遹
朝代：清
体裁：七言律诗

大地东来势若浮，凭高千里见安流。斜阳忽敞中天色，积雨初生万壑秋。潮上赭山连夕霭，涨添殷水没芳洲。西风蘋芷堪盈把，欲采能无远客愁。
秋日登滕王阁
作者：彭孙遹
朝代：清

客路逢秋思易伤，江天烟景正苍凉。依然极浦生秋水，终古寒潮送夕阳。高士几回亭草绿，梅仙一去岭云荒。临风不见南来雁，书札何由达豫章？
秋日登滕王阁
作者：彭孙遹
朝代：清
体裁：诗

客路逢秋思易伤，江天烟景正苍凉。
依然极浦生秋水，终古寒潮送夕阳。
高士几回亭草绿，梅仙一去岭云黄。
临风不见南来雁，书札何由达豫章。
秋日登滕王阁
作者：彭孙遹
朝代：清
体裁：七言律诗

客路逢秋思易伤，江天烟景正苍凉。依然极浦生秋水，终古寒潮送夕阳。高士几回亭草绿，梅仙一去水云荒。临风不见南来雁，书札何由达豫章。
秋日登滕王阁
作者：彭孙遹
朝代：清

客路逢秋思易伤，江天烟景正苍凉。
依然极浦生秋水，终古寒潮送夕阳。
高士几回亭草绿？梅仙一去岭云荒。
临风不见南来雁，书札何由达豫章？
秋日舟行集字·其一
作者：彭孙遹
朝代：清
体裁：七言律诗

微霜几点醉枫林，小泛寒流霁色深。薄霭轻霞分隐几，虚舟浅濑趁鸣禽。浓醅试酌情还胜，巧句难裁思欲沉。愿结天随栖菊径，可胜寥落怨梧琴。
秋日舟行集字·其三
作者：彭孙遹
朝代：清
体裁：七言律诗

洞门烟月掩清尘，寂寂松萝隔问津。宿草成阴摇夜景，残香吹梦冷秋辰。行吟正拟依僧社，游处差应傍酒人。闻道云扉近灵境，扶筇不惜往来频。
秋日舟行集字·其二
作者：彭孙遹
朝代：清
体裁：七言律诗

雁阵停晖晚渐欹，锄茅插枣护疏篱。万家稻黍偿田事，永昼醺眠泻羽卮。漫逐朝华矜窈窕，徒劳金屋致毛施。竹斋蕙馆多堪共，扫榻仍容数后期。
秋日舟行集字·其五
作者：彭孙遹
朝代：清
体裁：七言律诗

晴收若木挂峰巅，短艇回波柳榭前。且向巾裾消绮思，更教花鸟寄瑶篇。萍风拥砌飘亭树，莲漏和冰滴涧泉。倘许无生酬至理，同君长礼静中禅。
秋日舟行集字·其四
作者：彭孙遹
朝代：清
体裁：七言律诗

初地偏馀去日悲，亭皋露满摘江蓠。重登梵阁归鸦集，愁对河桥野照移。卧客三湘频话别，开襟孤屿强题诗。鱼书泪尽双文约，积雨空阶有鬓丝。
秋日过博陆侯祠·其一
作者：彭孙遹
朝代：清
体裁：五言律诗

寻菊无前约，荒祠晚眺生。疏帘邀海色，虚牖落松声。邻犬迎门卧，山僧乞食行。凄凉窗下竹，漫没旧题名。
秋日过博陆侯祠·其二
作者：彭孙遹
朝代：清
体裁：五言律诗

东皋秋望美，筇竹旧经过。款树双扉在，题诗十载多。同游俱老大，涨海尚风波。晚计菰芦稳，沧洲一钓蓑。
秋日过无为从叔园亭小饮次仲兄韵·其一
作者：彭孙遹
朝代：清
体裁：五言律诗

何事穷登陟，园亭尽日宜。好山全入望，红叶半辞枝。海气生寒早，林阴欲暝迟。移床就秋色，珍簟坐弹棋。
秋日过无为从叔园亭小饮次仲兄韵·其三
作者：彭孙遹
朝代：清
体裁：五言律诗

薄曲成吾室，萧然坐拥书。新泥分幕燕，真乐问溪鱼。地僻便农事，家贫足野蔬。墙头过升斗，不惜醉淳于。
秋日过无为从叔园亭小饮次仲兄韵·其二
作者：彭孙遹
朝代：清
体裁：五言律诗

细雨壶觞节，新霜稻蟹天。但倾花下酒，莫羡府中莲。弱水垂纶外，神山隐几前。东溟清可挹，醉即枕流眠。
秋日过无为从叔园亭小饮次仲兄韵·其四
作者：彭孙遹
朝代：清
体裁：五言律诗

秋潦空波迥，寒塘野水平。沙鸥眠几石，山蝶舞帘旌。二屦分成侣，终年懒入城。兹因麋鹿性，弥欲谢簪缨。
秋日重游虎邱题壁·其一
作者：彭孙遹
朝代：清
体裁：七言律诗

曾携春酒上春山，醉后题诗满壁间。回首山川千古恨，侧身天地几人閒。白杨树老阴初合，红蓼花残色渐殷。向夕西风动林樾，斜阳影里一僧还。
秋日重游虎邱题壁·其二
作者：彭孙遹
朝代：清
体裁：七言律诗

忆著春衣买墅游，重来岚气肃高秋。山川依旧分吴胜，风景还能泣楚囚。青女有时回素律，白蘋何处诉离忧。遂初赋在寻应好，拟筑茅堂傍虎邱。
秋海棠·其一
作者：彭孙遹
朝代：清
体裁：七言律诗

一当风露一嫣然，睡态如春别自妍。忽忽闻名最悽艳，依依弄色太娇怜。寒丛欲坼檀心弱，晓晕初开绛靥圆。料得有人惆怅绝，断肠秋在小窗前。
秋海棠·其二
作者：彭孙遹
朝代：清
体裁：七言律诗

韶光丽色逐飘尘，小艳重披白露辰。数点不禁遥夜雨，一枝愁杀晓寒人。朝华易陨还如梦，秋气多悲合怆神。欲向花前谱新句，萧条非复旧时春。
秋葵
作者：彭孙遹
朝代：清
体裁：七言律诗

松下清斋折未曾，湘文檀晕碧棱棱。全无艳色轻相衒，饶有秋心瘦不胜。月映黄昏花自落，露含金掌暑初澄。蒲姿病后甘衰蹇，卫足还应愧尔能。
秋雨
作者：彭孙遹
朝代：清
体裁：七言律诗

秋雨秋风著鬓丝，十年一梦枉寻思。美人名字多称玉，才子风流半属诗。江水难消三岁字，巫山恐是再生期。梅花岭外重重路，璧合珠还定几时。
秋霁
作者：彭孙遹
朝代：清
体裁：古风

残暑雨声中，暝际开山雾。返照界空清，片云不得渡。太阳依然明，微凉生高树。栖禽动远林，惊虫振湿羽。独有草堂人，穷愁不成趣。荷衣落浅沙，菊蔓牵荒圃。卉木既苍凉，秋草成行路。入山苦未深，大隐今非故。叹息望冥鸿，弋者夫何慕。
秋霁喜凝祉以新诗见示·其一
作者：彭孙遹
朝代：清
体裁：七言律诗

松风半榻梦回初，乍喜君来问索居。诗有变声多慷壮，人兼秋意尽萧疏。典衣也应沽村醪，僦舍何由撷野蔬。冷淡心情频不厌，跫然蓬藋一逃虚。
秋霁喜凝祉以新诗见示·其二
作者：彭孙遹
朝代：清
体裁：七言律诗

三日秋霖一日晴，纤絺偏趁午风清。松坪暮霭吟青案，石瀑秋深梦赤城。梧馆乍凉残叶下，竹炉初爇暗泉鸣。坐深日夕忘归去，相送柴门片月生。
秦筝歌送顾翊文之鄜州同贻上作
作者：彭孙遹
朝代：清
体裁：古风

君不闻秦筝声最苦，孤雁流哀生极浦。擘弦促柱一再弹，陇首征夫泪如雨。关山迢递三川道，古畤荒凉秦树老。万里行人听暮笳，五原宾从空秋草。故人拥传向秦城，杜甫山堂月正明。晓参渐落筝声歇，不见秦城见明月。
秦邮
作者：彭孙遹
朝代：清
体裁：五言律诗

节物勾芒后，行程甓社前。晚舂供露粟，春事试风鸢。淮鼓喧神曲，河鱼溢税钱。明朝江上去，重买广陵船。
秦邮河上
作者：彭孙遹
朝代：清
体裁：五言律诗

北风河上急，寒影落溪莎。白涨翻鱼笱，黄云冷雉罗。年华悲逝水，客兴老沧波。沙鸟閒相傍，虞人柰尔何。
移寓新街宅简东邻胡先辈
作者：彭孙遹
朝代：清
体裁：五言律诗

吾爱东邻老，家贫好著书。望衡知比舍，卜宅更移居。赌墅春浇酒，论文夜剪蔬。襟期殊不俗，来往莫教疏。
移寓米市喜与阮亭比邻即用阮亭来韵
作者：彭孙遹
朝代：清
体裁：七言律诗

薄游十载同羁旅，懒慢心情似暮云。已遣移床远宾客，故教徙宅傍夫君。停车每每披藜藿，步屧时时破藓文。趁取凉秋理残檠，夜窗灯火得相分。
移居
作者：彭孙遹
朝代：清
体裁：五言律诗

狭室如囷小，全家寄泊时。才堪容枕簟，稍为葺茅茨。有树知秋早，无楼得月迟。羁禽栖又起，竟夕绕南枝。
程江寄宋尚木
作者：彭孙遹
朝代：清
体裁：五言律诗

一折三江柳，离忧五载多。登临怀旧赋，襦裤听新歌。涨海烽初息，深秋瘴已和。空回千里驾，怊怅隔山河。
稻花
作者：彭孙遹
朝代：清
体裁：七言律诗

露白千村水一镰，灵苗初吐玉纤纤。飘香清昼秋阴薄，敛秀黄昏夜气严。黍稷稻粱无异嗜，雨云风日有同占。山居最识耕田苦，荷插花间意已忺。
立夏前一日与客昼饮得飞雍南宫揵音因念亡友綗闇
作者：彭孙遹
朝代：清
体裁：七言律诗

残莺新絮暮春天，忽忆京华客未旋。草阁清酣倾碧酿，蕊宫芳信见红笺。同心尔结王阳绶，先路吾惭祖逖鞭。若念竹林游宴日，君应挥涕仲容贤。
立夏日
作者：彭孙遹
朝代：清
体裁：五言律诗

风帘飞絮入，雨径落花深。感此妍华节，蹉跎遂至今。墟烟寒过水，邻树晚生阴。目送卑居翼，翩翩返故林。
立斋先生以阁学陟左都御史因有此赠
作者：彭孙遹
朝代：清
体裁：古风

立国在纪纲，南台旧所统。检齐霜宪清，振挈风规重。自古称峻秩，非贤不登用。惟帝知其难，久之持印弄。明公早升华，十年官侍从。典兹机莞烦，蔚然号时栋。延英每罢对，临轩目为送。简注良在心，询谋讵由众。遂为台大夫，苍佩还初控。新树喜集乌，旧池非夺凤。当今国是淆，群言聚如讼。未尽民隐除，方虞吏道壅。皇心犹憪然，职忧谊当共。公乎领台察，朝野咸色动。前囊引青仪，后乘陪金㚇。一以答主知，下令德迈种。抗辞备法巽，平刑审操纵。坐见大猷升，介邱可登封。伊予托契深，有怀执鞭鞚。虽乏子渊才，濡毫尚能颂。
立春前一日过慈仁寺小憩
作者：彭孙遹
朝代：清
体裁：七言律诗

晓闻天外落惊飙，朔气横空转自骄。但觉严寒过昨日，不知残腊尽今朝。衣沾宿雾晴犹湿，屐印春泥冻未消。最喜城西佳憩在，清阴不改旧松寮。
立春前一日郯城道中
作者：彭孙遹
朝代：清
体裁：五言律诗

当时郯子邑，风土见清淳。里赛祈年社，城迎隔岁春。菰蒲秋税减，饘粥夜厨贫。父老閒相语，忻看节序新。
立春日
作者：彭孙遹
朝代：清
体裁：七言律诗

十年犹著薜萝衣，矫首风尘与愿违。海外戈船孤戍绝，望中湘楚一烽微。经春弱柳堪频折，度碛征鸿更独飞。人事飘蓬今已极，祗应沈醉答芳菲。
立春日
作者：彭孙遹
朝代：清
体裁：七言律诗

强把枯毫就墨池，清冰戛戛未流澌。寒犹如此拖钩后，热不因人拥褐时。无雪每忧东作近，有书偏恨北来迟。浊醪赖尔深相劝，妙理惟应达者知。
立春日
作者：彭孙遹
朝代：清
体裁：七言律诗

猎猎风帘递响频，空阶积雪漫成尘。臈先中气长宜岁，闰入新年晚得春。沉水质坚香篆永，衍波纹腻墨痕匀。新诗自占娱幽独，颇喜吟怀未后人。
立春日和悔庵
作者：彭孙遹
朝代：清
体裁：七言律诗

早见青阳入旧年，玉堂仙籁已泠然。天家故事金花胜，月令新题锦带篇。苑树笼葱迎雨露，江春缥缈隔风烟。待沽吴酎邀君醉，一曲前溪舞袖颠。
立秋前一日晓发龙川道中望霍山
作者：彭孙遹
朝代：清
体裁：七言律诗

江村雨后早凉生，小骑轻舆次第行。残月初分千树晓，宿云不断众峰平。山空已杳秦人迹，城远犹留赵尉名。欲向林中浣馀暑，瓮泉珠乳汲深清。
立秋日
作者：彭孙遹
朝代：清
体裁：古风

墙东一枣树，坐对相晨夕。始见枣叶生，俄看枣花白。朱实垂庭中，离离纷可摘。仰视天宇清，秋风动檐隙。日月不暂留，逝者诚可惜。惜哉生有涯，还为物所役。人寿无百年，荣名亦何益。
立秋日
作者：彭孙遹
朝代：清
体裁：五言律诗

小市丹徒镇，停舟问去程。到江还几里，冒雨又孤征。久客吴音改，多愁楚调生。西风将木叶，秋至若为声。
立秋日
作者：彭孙遹
朝代：清
体裁：五言律诗

疏雨成秋意，山堂生晚凉。吟兹耽夕憩，烦暑澹相忘。池叶多清响，庭花有静香。灯残棋局罢，微月正昏黄。
立秋日与旭曙南屏晚眺
作者：彭孙遹
朝代：清
体裁：五言排律

岩谷歇炎歊，招寻出上方。驱云徂溽暑，布气薄清商。地渺江湖外，台悬霄汉傍。肃风先发籁，高树稍生凉。曲径荷香转，曾厓夕景长。鸣蝉辞露叶，荫木落虹梁。潮汐心逾寂，山川色更苍。吾将营此老，君勿问行藏。
立秋雨中分韵·其一
作者：彭孙遹
朝代：清
体裁：七言律诗

疏𣠄急雨一声秋，迸作阶前百道流。瞥尔寻声还有相，邈然顾影总无俦。行稀兰径清阴合，梦绕松窗小篆幽。即此便为安稳法，未容头上更安头。
立秋雨中分韵·其三
作者：彭孙遹
朝代：清
体裁：七言律诗

热是炎天凉是秋，浮沤一点是齐州。强名仙佛人皆幻，任运行藏我自休。暮雨连阴虫切切，寒林送响鸟啾啾。静观物理俱无碍，逐色徵声尽妄求。
立秋雨中分韵·其二
作者：彭孙遹
朝代：清
体裁：七言律诗

一编聊复遣春秋，朝是三坟暮九丘。师匠定从言外得，筌蹄偶向世间留。妙心自合捐糟粕，真谛何曾有献酬。此意凭君须领取，空中转毂陆行舟。
立秋雨中分韵·其五
作者：彭孙遹
朝代：清
体裁：七言律诗

凉雨连朝又及秋，踆乌南转火西流。巾瓶自證无生话，朝市何烦大隐俦。白鸟数声人悄悄，清都一别思悠悠。须知不见还相见，风月分明现指头。
立秋雨中分韵·其六
作者：彭孙遹
朝代：清
体裁：七言律诗

人间几度说阳秋，今古依然貉一丘。黄叶啼声惊未止，白驹鞭影怅难留。竹炉石鼎堪晨夕，酒盏诗签足劝酬。踪迹浮沈君莫笑，蓬池亦自有虚舟。
立秋雨中分韵·其四
作者：彭孙遹
朝代：清
体裁：七言律诗

雨丛风蔓一庭秋，懒慢心情物外游。但觉吟情清似水，不知生计拙如鸠。海枯只为填精卫，石烂多因触不周。别有成亏多不到，此中何处著闲愁。
竖奴陈德随予之岭外客死念其二十年勤旧因有此作
作者：彭孙遹
朝代：清
体裁：古风

迢遥南越行，跋涉高凉使。我仆亦已痡，奄然即长寐。昔我未第时，一心相随侍。辛勤二十年，朴诚终无贰。客死亮可哀，追思有馀喟。匪直帷盖恩，岂曰泥涂弃。招此南方魂，遂尔首邱志。
章贡台
作者：彭孙遹
朝代：清
体裁：五言律诗

二水城阴合，高台北望频。交绥徵往事，握节泣孤臣。苦雾冥冥雨，寒芜寂寂春。曾藏周史碧，千载结幽燐。
端溪石砚歌
作者：彭孙遹
朝代：清
体裁：古风

端溪之石数十坑，一一书家有标格。屏风岭背朝天峰，质亦黝然少润泽。滑不拒墨坚不粗，上者无如水岩石。巧匠购之琢为砚，价夺琉璃与琥珀。百馀年来坑石枯，溪水幽深难往索。我游南越无所须，庶几得此置几席。搜剔山穴心力穷，忽然快遇连城璧。秀眼泓生鸲鹆青，玉肤斜沁芭蕉白。碧泥搓手软欲圆，苍骨留烟腻无迹。柔毫已自吐仙英，烈麝还能发珠液。山窗客去心手閒，对尔真堪永朝夕。毛生楮生试与俱，一笑相将成吾癖。
竹亭
作者：彭孙遹
朝代：清
体裁：古风

盖竹成孤亭，萧疏见高寄。泠泠风露深，日夕生寒吹。中有微吟人，披襟落空翠。
竹枝词
作者：彭孙遹
朝代：清
体裁：词

一自萧郎爱远游，追思前事总生愁。簟纹恐是湘妃竹，才着侬身泪便流。
竹节矶
作者：彭孙遹
朝代：清
体裁：古风

鱼亭东下二百里，碧沙锦石清相于。渐江脉竭泉眼涸，四十七濑成沟渠。春雨骤至连日夜，万川汨汨争归墟。奔涛聒天沤拥树，潏湟漰渤增欷歔。竹节矶头水石怒，白浪大如仙人车。覆船山下船忽覆，桃人土偶皆沦胥。橐中幸无千金装，一琴一帙靡留馀。神功冥力获济此，微山阴侯吾其鱼。寄语后人慎舟楫，悔不先戒存衣袽。吾家老咸不解事，东面招手从之居。生逢圣世有至幸，谁能沈抑同三闾。
答孔厓秋
作者：彭孙遹
朝代：清
体裁：七言律诗

徙倚高楼吹朔风，川原秋尽叶初红。天涯岁晏谁相问，曲里阳春尔自工。雁阵冲云寒影断，江声挟雨夜潮通。凭栏忽有归与叹，客路凄凉霜露中。
答客羲·其一
作者：彭孙遹
朝代：清
体裁：七言绝句

迷离扑朔辨雌雄，玉麈绳床话苦空。不觉春归今又夏，吹来池面尽薰风。
答客羲·其三
作者：彭孙遹
朝代：清
体裁：七言绝句

易易难难何处分，昔惟庞老近惟君。看来只是河东豕，拈出还空冀北群。
答客羲·其二
作者：彭孙遹
朝代：清
体裁：七言绝句

狂来对客吟诗句，老去荷锄种秫田。醉语二豪聊尔尔，卿须归去我还眠。
答客羲·其四
作者：彭孙遹
朝代：清
体裁：七言绝句

大地从来无一字，小儒空复费三馀。从君乞取传薪火，烧尽从前万卷书。
答朱西野见怀之作
作者：彭孙遹
朝代：清
体裁：七言律诗

清霜扑面雪蒙头，一错那能铸六州。寒谷何曾回暖律，秋心最易着羁愁。临风忽忆山中客，抱耒居然隐者俦。短毂轻便黄犊健，归来相逐鄠田游。
答澹公见留游丹霞山之作
作者：彭孙遹
朝代：清
体裁：七言律诗

荷香荔熟正佳辰，鹰爪花前坐晚春。边海潮生清磬答，隔江雨过夕阳新。名山久拟追禽庆，上行何时托庾诜。便欲从公方外老，螺墩锦石一閒人。
答贻上·其一
作者：彭孙遹
朝代：清
体裁：七言律诗

词人寥落老操觚，矫首中原孰并驱。狎主齐盟君是长，同游燕市岁云徂。客来竞折红蕖丽，歌罢谁忧白雪孤。到处山川留逸唱，风流还似大苏无。
答贻上·其二
作者：彭孙遹
朝代：清
体裁：七言律诗

作者千秋有代兴，使君高寄迥崚嶒。群山海内尊东岱，绝调人间在广陵。官阁但携珠树鹤，宦情真似玉壶冰。芜城日暮边风急，明远歌成思不胜。
简姚岱麓
作者：彭孙遹
朝代：清
体裁：七言律诗

封事朝来献紫宸，至尊亲自品题新。睿谟岂必资群策，圣主偏能奖直臣。入对西清言若券，坐收南诏略如神。与君夙昔相期勖，肯作人间第二人。
简澹人
作者：彭孙遹
朝代：清
体裁：古风

与君共乡曲，衡宇近可即。抗手事四方，并作京华客。蹉跎竹马游，忝窃金兰籍。同官乃为僚，托分况畴昔。如何咫尺间，经年断踪迹。古今重心知，明谊存金石。寸心苟相同，形骸讵能隔。所期在岁寒，岂必相晨夕。
简王说作
作者：彭孙遹
朝代：清
体裁：古风

春江十日雨，门馆昼不开。尔居城西地最下，病中枕席生青苔。天寒鹤骨应更瘦，犹有清吟日几回。
粤中除夕
作者：彭孙遹
朝代：清
体裁：五言律诗

南中逢此夕，酒罢转凄其。不寐憎衾枕，多愁历岁时。帷灯摇夜色，邻树引朝曦。已觉乡心切，春风莫漫吹。
素声花·其一
作者：彭孙遹
朝代：清
体裁：七言绝句

雨馀气息带清酣，雪满花田蕊半含。一种幽香矜秘甚，不教移植到江南。
素声花·其二
作者：彭孙遹
朝代：清
体裁：七言绝句

细蕊繁枝遍作花，浓香隐隐浸秋纱。月明夜静微闻得，风味依然似鬘华。
素馨
作者：彭孙遹
朝代：清
体裁：七言律诗

烟冢秋来摘露翘，素心初不染炎嚣。故将华鬘争标格，甘与芳魂伴寂寥。玉蕊当风流暗麝，冰肌无暑晕轻绡。旧游记得花田路，十里香塍雪未消。
索冰修新句写屏风上·其一
作者：彭孙遹
朝代：清
体裁：七言绝句

屏间秋色似潇湘，折得瑶华座有香。一自平台赋成后，至今重得见辉光。
索冰修新句写屏风上·其二
作者：彭孙遹
朝代：清
体裁：七言绝句

团扇诗清只等閒，练裙书好未应悭。恨无库纸三千幅，尽乞珠玑满座间。
紫牡丹·其一
作者：彭孙遹
朝代：清
体裁：七言律诗

魏相园亭迹已湮，繁花密叶尚如新。荷囊晓引含香客，茸帐宵偎舞掌人。不道兰宫无秘种，若移薇省有芳邻。洛中豪贵争相赏，丝障高笼十里春。
紫牡丹·其二
作者：彭孙遹
朝代：清
体裁：七言律诗

陈左花枝绝可怜，檀槽相对拨鹍弦。微移巧笑香生粉，错认前身玉似烟。艾绶自矜冯尉宠，绨裘偏觉庆郎妍。何人为置三云殿，狼籍山篦一怃然。
紫玉簪花
作者：彭孙遹
朝代：清
体裁：七言律诗

兰宫昨夜会群真，狼籍遗簪下玉宸。幻去不知为物化，飞来重现此花身。晴窗小摘香盈握，云髻轻拢影照人。自是紫泥温又润，甘泉分得一丛春。
紫芍药
作者：彭孙遹
朝代：清
体裁：七言律诗

赌取罗囊细细焚，腻香终日麝兰薰。轻绡拥袖思妃子，文绮裁襦待使君。赐紫终成花嬖倖，夺朱犹自色缤纷。疏狂小杜无端见，错认西台一朵云。
紫荆
作者：彭孙遹
朝代：清
体裁：七言律诗

紫绡片片织云梭，碎剪春心奈尔何。花似寄生随处著，树同灌木托根多。班荆人往闻邻笛，束楚风传听戍歌。坐对残英三叹息，一天暮色入庭柯。
紫菊花
作者：彭孙遹
朝代：清
体裁：七言律诗

一枝篱落倚微曛，掩映茱萸色未分。冒雨不辞开烂漫，流霞偏为染氤氲。栽来吴苑曾名玉，移植华堂定作云。自写胭脂添靥后，几回青女傲幽芬。
紫薇
作者：彭孙遹
朝代：清
体裁：七言律诗

亭亭花发子云居，风物暄妍入夏初。惨紫可怜情蹙蹙，惊红未定态疏疏。孤芳尽日依香案，清梦频年绕禁庐。不及鸡栖池上树，久沾雨露得吹嘘。
紫藤花
作者：彭孙遹
朝代：清
体裁：七言律诗

芳藤吐秀未春残，簇簇繁英晓露漙。紫盖棽离张羽葆，翠虬夭矫压阑干。南曹老树风流在，小院清阴暝色寒。曾与故人同赋此，忍将泪眼对花看。
紫铃
作者：彭孙遹
朝代：清
体裁：七言律诗

金铃不动候鸣鸡，碎剪明霞挂碧题。憔悴春衫初坼凤，萦盈午篆忽飘猊。晓风撼索偏惆怅，夜雨淋花易怆悽。青紫当前浑似梦，重镮吠影戟门西。
红桥
作者：彭孙遹
朝代：清
体裁：五言律诗

草树依微合，烟波缥缈长。红桥一极目，城郭半斜阳。舟渡蘋花水，风薰藕叶香。旗亭何处曲，春怨绕垂杨。
红窗睡·舟泊庐山下寄吴尔世
作者：彭孙遹
朝代：清
体裁：词

薄暮江滨，晓竹寻烟见水面、渔灯三两。香垆五老青冥上。正峰峰相向。犹记此中君独往。料此后、云岩松瀑，依依梦想。因风传语，道庐山无恙。
红窗睡·舟泊庐山下寄吴尔世
作者：彭孙遹
朝代：清

薄暮江滨，晓竹寻烟见水面、渔灯三两。香炉五老青冥上。正峰峰相向。犹记此中君独往。料此后、云岩松瀑，依依梦想。因风传语，道庐山无恙。
红芍药
作者：彭孙遹
朝代：清
体裁：七言律诗

枝上残英色渐蔫，谁留绛雪驻芳年。庾郎华采纷相映，萧令轻朱转自妍。玉骨乍餐霞烂烂，琼枝初濯露涓涓。春来触目多离绪，不见红兰亦黯然。
纨扇
作者：彭孙遹
朝代：清
体裁：五言绝句

春酒怜香蚁，秋屏梦彩虹。好从纨扇底，重与赋秦宫。
练塘
作者：彭孙遹
朝代：清
体裁：五言绝句

一叶练塘舟，扬帆复顺流。西风如有意，相送过常州。
经张文献公祠下作
作者：彭孙遹
朝代：清
体裁：五言排律

岝㟧台侯岭，荒凉旧相祠。衣冠留故里，风度想当时。西幸知机早，南来遣祭迟。难追天宝恨，空抚曲江碑。杳杳深山里，飗飗古树枝。栖鼯窥宿莽，行客拜虚帷。溪日回仙驭，林烟捲翠旂。九京如可作，千载有馀思。
结交行赠陈确修
作者：彭孙遹
朝代：清
体裁：古风

结交寔难，白首如新。一朝邂逅便托契，知君本是湖海人。去年作客华亭县，叩门载酒来相见。朔风腊雨雪作花，欲使愁人忘岁晏。今年著屐九峰头，缟带重来问旧游。袖中携有冰雪卷，置我嵯峨百尺楼。可怜羁客无颜色，感尔交情三叹息。世事多扬弱水尘，人生莫羡扶摇翼。莺花照眼柳拂巾，东风淡荡吹芳尘。与君挥手自此去，一问桃源洞口春。
绣枕
作者：彭孙遹
朝代：清
体裁：五言律诗

粲粲双鸳枕，春眠掩帐钩。腻香鬟影乱，粉印泪光留。绣鸟怜交颈，粘花学并头。许多相泥处，回忆却成羞。
绣毬
作者：彭孙遹
朝代：清
体裁：七言律诗

捖雪抟云吐夕霏，禁烟时节试芳菲。绣行当昼谁轻薄，白打馀风今是非。玉树新声催入滚，素蜺妙舞娖成围。蹋歌花下何人最，赌取西川节度归。
绣衾
作者：彭孙遹
朝代：清
体裁：五言律诗

锦被朝云煖，熏炉夜炷清。愿持同梦侣，长得合欢名。春信轻痕渍，香肌秘气生。定知郎意重，到此惯多情。
绣袜
作者：彭孙遹
朝代：清
体裁：五言律诗

绮罗裁作袜，窄窄称腰身。菽发含娇态，酥香着意亲。玉肌长护煖，粉乳暗藏春。结束怜私小，唯应解带频。
绣鞋
作者：彭孙遹
朝代：清
体裁：五言律诗

丝履绣鸳鸯，文珠缀凤凰。端妍誇女伴，窄小泥檀郎。践草原无迹，生花似有香。水晶帘下见，几度断人肠。
绮疏
作者：彭孙遹
朝代：清
体裁：七言律诗

绮疏交映碧云纱，生小风流道韫家。朱鸟未醒窗里梦，青衣先试午前茶。腕因代枕留红印，手为添眉染黛花。今日天涯回首处，衰杨断岸月痕斜。
绮罗香·春尽日有寄
作者：彭孙遹
朝代：清

翠远如空，黛浓欲滴，帘捲青山无数。旧事难寻，春色总归尘土。扑蝶会、如梦光阴，砑花笺、相思图谱。怪东风、不为吹愁，凝眸又见碧云暮。年来沦落已惯，任一身长是，飘零吴楚。红泪缄题，恨字分明寄与。想南楼、柳絮飞时，是玉人、夜来凭处。应望断、远水归帆，濛濛江上雨。
维扬客舍送云客兄北上予时亦有南越之行
作者：彭孙遹
朝代：清
体裁：古风

湖水平堤炎雨歇，风吹杨柳棹歌发。居人情重远相送，君向长安我游越。鼓枻中流自此行，方舟并渡江浪平。驿灯夜泊云阳郭，戍火朝明铁瓮城。广陵到日停舟处，南北迢遥各异路。代马还嘶塞北烟，越禽自托天南树。只今已见鲸鲵戮，薄海销兵佩黄犊。时清岂合乐丘园，亲老还须营斗禄。日下翱翔多故人，纷纷先据要路津。致身迟速各有会，莫以外吏伤沉沦。酌君卮酒君努力，前路悠悠漫成忆。庾胜山头少雁飞，燕昭台上空秋色。《骊驹》催发不可留，后会须经春复秋。兄弟相思五千里，江湖此去一孤舟。
维扬客舍送云客兄北上予时亦有南越之行
作者：彭孙遹
朝代：清

湖水平堤炎雨歇，风吹杨柳棹歌发。居人情重远相送，君向长安我游越。鼓枻中流自此行，方舟并渡江浪平。驿镫夜泊云阳郭，戍火朝明铁瓮城。广陵到日停舟处，南北迢遥各异路。代马还嘶塞北烟，越禽自托天南树。只今已见鲸鲵戮，薄海销兵佩黄犊。时清岂合乐丘园，亲老还须营斗禄。日下翱翔多故人，纷纷先据要路津。致身迟速各有会，莫以外吏伤沈沦。酌君卮酒君努力，前路悠悠漫成忆。庚胜山头少应飞，燕昭台上空秋色。《骊驹》催发不可留，后会须经春复秋。兄弟相思五千里，江湖此去一孤舟。
维扬舟次晤毕淄湄司理有赠
作者：彭孙遹
朝代：清
体裁：七言律诗

旅食维扬岁欲终，迟君小艇夕阳中。高文一卷濯冰魄，清梦多年绕雪宫。吏部清狂真不减，禁庭颇牧若为同。兰陵莫自伤淹滞，长啸五湖烟月空。
维扬访王十一司理留醉
作者：彭孙遹
朝代：清
体裁：七言律诗

故人风雨忆周旋，问讯江关日暮天。且自相逢倾五斗，须知不见已三年。林中素艳披香雪，亭畔轻阴泛碧鲜。客里如归忘岁月，何妨一舣竹西船。
维扬赠李蠖庵司理
作者：彭孙遹
朝代：清
体裁：七言律诗

济宁名胜干年在，百尺君家太白楼。酒市金鱼长寂寞，杏林人物见风流。甑山横矗孤高色，河水凭陵万顷秋。今日龙门还御李，竹西亭畔古扬州。
维扬送兴公之白下
作者：彭孙遹
朝代：清
体裁：七言律诗

繁华犹说石头城，宫阙年年蔓草生。江艇进时无暑气，山陵到处有秋声。湖干弄笛人何在，桥畔吹箫月正明。可惜扬州好风景，芙蕖开日送君行。
维申招饮牡丹花下不得赴以二诗答谢·其一
作者：彭孙遹
朝代：清
体裁：七言律诗

春来日日困春酲，高枕虚堂午梦清。正好开帘迎社燕，不妨求友待林莺。微寒尚觉花风浅，迟日初薰谷雨晴。珍重故人良宴会，飞笺空为款柴荆。
维申招饮牡丹花下不得赴以二诗答谢·其二
作者：彭孙遹
朝代：清
体裁：七言律诗

同人选胜促飞觞，芍药花开正艳阳。绕幕云深初度曲，隔帘风细乍闻香。数盈金谷催诗急，漏尽铜乌卜夜长。如此高怀真不恶，春愁何意苦相妨。
绿牡丹·其一
作者：彭孙遹
朝代：清
体裁：七言律诗

粲粲秾姿领艳阳，新纡綟绶侍东皇。倚栏祇觉苔无色，拂槛翻疑叶有香。欲把绿沈描黛妩，似歌黄里怨春芳。绮琴莫向花前弄，辨影闻声总断肠。
绿牡丹·其二
作者：彭孙遹
朝代：清
体裁：七言律诗

采芳空自惜韶年，一匊盈盈思渺然。春宴欲将袍斗色，晓妆还与鬓争妍。琉璃屏影枝枝脆，鹦鹉衣痕缕缕鲜。寄语天家花鸟使，斛珠好为致婵娟。
缠枝牡丹
作者：彭孙遹
朝代：清
体裁：七言律诗

十二湘屏曲径幽，绿阴为障绮为帱。不胜缱绻情初定，无奈夤缘体太柔。丹晕微烘偏惹恨，红衣轻委暗惊秋。竹间水际谁栽得，至竟难陪谢客游。
罗浮山中产竹叶有文如符篆无公见贻数茎云贮衣笥中可以辟蛀
作者：彭孙遹
朝代：清
体裁：古风

窈窈会真峰，亭亭孤竹节。叶上神仙字，文如断碑碣。闻自稚川留，至今耿不灭。感公远致此，云可藏衣缬。已愧素为缁，徒惭麻似雪。虫篆自千年，鹑衣从百结。
罗生贻龙川石酒杯
作者：彭孙遹
朝代：清
体裁：五言律诗

行李淹吾久，将遗见子情。已成真一酒，为致景山鎗。刻镂输琳碧，空明让水精。犹然存太朴，还得解新酲。
美人蕉
作者：彭孙遹
朝代：清
体裁：七言律诗

幽居只合在墙阴，不与甘蕉共入林。蘸碧最宜双袖淡，施朱不厌十分深。洗妆似欲弹纤指，缄恨谁怜卷寸心。试向花前唤名字，春情憔悴恐难禁。
翠梅
作者：彭孙遹
朝代：清
体裁：七言律诗

晓色离离露蕊繁，鬟低黛接影翩翻。子蛾竞染枝头晕，么凤新留叶上痕。碧玉小时原共蒂，绿华生处不同根。翠帱好倩兰台笔，招得梅花为返魂。
翠菊
作者：彭孙遹
朝代：清
体裁：七言律诗

霜英未绽怅佳期，先有幽芳漾碧飔。山黛轻痕餐夕秀，云翘新样弄仙姿。笔床共展清吟后，钿影初流小摘时。閒倚东篱眺秋色，一双生翠在花枝。
老少年
作者：彭孙遹
朝代：清
体裁：七言律诗

灵砂九转若为功，解使朱颜岁岁同。叶似花妍三径里，老催人至百年中。西洲日暮风吹桕，北渚霜清夜落枫。却忆昔人诗句好，南来孤雁已先红。
老翁叹
作者：彭孙遹
朝代：清
体裁：古风

晓发秦邮驿，晚投界首村。炊烟寒未起，十室九闭门。道傍老翁长叹息，此地由来称乐国。大兵顷者一经过，顿令闾里无颜色。持刀投石碎门户，百物纵横恣所取。击豕刲羊事酒筵，趋迎犹恐逢其怒。此恨吞声何足道，妻子堪怜不自保。今年犹有两三家，明年飘泊成荒草。我闻此言悽恻久，自发吴阊经界首。但逢逆旅多致辞，处处烦冤如一口。老翁此语最酸辛，可知艰苦皆身受。谁言横海建奇勋，用兵不戢徒自焚。江南巨丽佳气色，须臾萧索生愁云。稻梁凫雁一朝尽，健儿跃马犹纷纭，当年空笑鱼将军。
耦万有买妾之兴余因偕耦万阅吴门数女子吴俗名曰相亲有当意者再往细阅名曰覆相遂口占七绝以纪其事·其七
作者：彭孙遹
朝代：清
体裁：七言绝句

催试新歌脸欲红，背人斜倚小屏风。金槽玉管声多歇，人在潇湘几曲中。
耦万有买妾之兴余因偕耦万阅吴门数女子吴俗名曰相亲有当意者再往细阅名曰覆相遂口占七绝以纪其事·其三
作者：彭孙遹
朝代：清
体裁：七言绝句

宜称妆梳事事佳，轻盈宛转步香阶。不妨更揭湘裙起，验取纤纤小凤鞋。
耦万有买妾之兴余因偕耦万阅吴门数女子吴俗名曰相亲有当意者再往细阅名曰覆相遂口占七绝以纪其事·其二
作者：彭孙遹
朝代：清
体裁：七言绝句

整容扶出画堂前，十五罗敷最少年。取次回身向前立，羞蛾眉颊恣人怜。
耦万有买妾之兴余因偕耦万阅吴门数女子吴俗名曰相亲有当意者再往细阅名曰覆相遂口占七绝以纪其事·其五
作者：彭孙遹
朝代：清
体裁：七言绝句

翠羽钗头百宝装，淡红衫衬绣罗裳。移时唤出重相见，又换闺中别样妆。
耦万有买妾之兴余因偕耦万阅吴门数女子吴俗名曰相亲有当意者再往细阅名曰覆相遂口占七绝以纪其事·其六
作者：彭孙遹
朝代：清
体裁：七言绝句

何处温柔更有乡，相看直欲泥人狂。可怜立地无多远，彷佛还闻口泽香。
耦万有买妾之兴余因偕耦万阅吴门数女子吴俗名曰相亲有当意者再往细阅名曰覆相遂口占七绝以纪其事·其四
作者：彭孙遹
朝代：清
体裁：七言绝句

工书欲逼卫夫人，写出鸾笺一幅新。解说闺中无个事，琉璃砚匣日随身。
胥溪泉眼
作者：彭孙遹
朝代：清
体裁：七言律诗

一曲寒溪带远坰，春波长漱玉泠泠。山川喷薄留泉脉，云雨回环见地灵。月练自含珠影媚，霜潭不减縠文青。扁舟试就危桥汲，敲石沙头验水经。
臣飏有阊门夜泊见怀诗四首依韵答之·其一
作者：彭孙遹
朝代：清
体裁：七言律诗

我如马客老幽燕，汝向吴江独汎船。一别暗惊青鬓影，三春又改白榆烟。身同车铎郎当甚，心比帘旌上下悬。一一情怀难尽说，鱼书雁帛也空传。
臣飏有阊门夜泊见怀诗四首依韵答之·其三
作者：彭孙遹
朝代：清
体裁：七言律诗

汝未成名我未归，相思岂必久相违。良驹历国终千里，大鸟冲天祗一飞。孺子身名长隐约，中丞门祚久衰微。明年伫尔充廉孝，来向京华解褐衣。
臣飏有阊门夜泊见怀诗四首依韵答之·其二
作者：彭孙遹
朝代：清
体裁：七言律诗

落英飞絮暮纷纷，芳信江南到十分。正好送春伤远日，能无别客怆离群。难捞水底唯明月，易散天边是彩云。付与达人长作达，柳吟花卧酒微醺。
臣飏有阊门夜泊见怀诗四首依韵答之·其四
作者：彭孙遹
朝代：清
体裁：七言律诗

秋士由来最易悲，索居况是搅离思。子歌我和遥相答，露白风凄又一时。向夕有人连布被，迨冰不远缀红丝。从今且作开颜笑，领取樽前百岁期。
自天津抵家得绝句十首·其一
作者：彭孙遹
朝代：清
体裁：七言绝句

千里乡园正渺茫，山阳南去路修长。天津桥上频回首，不见山阳见夕阳。
自天津抵家得绝句十首·其七
作者：彭孙遹
朝代：清
体裁：七言绝句

忆别江干雨雪时，今来残绿已参差。断肠春色归何处，说与行人总未知。
自天津抵家得绝句十首·其三
作者：彭孙遹
朝代：清
体裁：七言绝句

孤舟未系日初斜，极目黄河走白沙。遥见人烟起村落，残阳影里两三家。
自天津抵家得绝句十首·其九
作者：彭孙遹
朝代：清
体裁：七言绝句

见说长安罢礼闱，故人拭泪下鸣机。自言远道长相忆，只愿行人安稳归。
自天津抵家得绝句十首·其二
作者：彭孙遹
朝代：清
体裁：七言绝句

历下城边柳絮飞，行人对此暗沾衣。春来久滞南中信，江上征鸿归未归。
自天津抵家得绝句十首·其五
作者：彭孙遹
朝代：清
体裁：七言绝句

客路萧条江上舟，茫茫云水入乡愁。独留一片芜城月，更逐孤帆下润州。
自天津抵家得绝句十首·其八
作者：彭孙遹
朝代：清
体裁：七言绝句

久客渐忘身是客，故乡回首即天涯。入门故旧欢相问，荡子原来自有家。
自天津抵家得绝句十首·其六
作者：彭孙遹
朝代：清
体裁：七言绝句

漫漫飞絮满长空，细雨荒村黯淡中。行尽江南江北路，不知何处有春风。
自天津抵家得绝句十首·其十
作者：彭孙遹
朝代：清
体裁：七言绝句

窈纠春愁知为谁，临风镇日数归期。深闺望断王孙草，君去长安是几时。
自天津抵家得绝句十首·其四
作者：彭孙遹
朝代：清
体裁：七言绝句

寄得家书不敢开，数行犹向榜前来。不知游子多飘泊，却望泥金次第裁。
舟中夜雪
作者：彭孙遹
朝代：清
体裁：五言律诗

夜雪压舟重，风清落枕长。觉来人语静，一犬吠寒塘。历历闻残雁，遥遥度晓霜。江南今夜泊，客意似潇湘。
舟中望昆山·其一
作者：彭孙遹
朝代：清
体裁：五言律诗

昆山一片石，时与白云侵。领此岩阿秀，知予丘壑心。天低孤塔影，人住数峰阴。定有烟霞客，相依共结林。
舟中望昆山·其二
作者：彭孙遹
朝代：清
体裁：五言律诗

一岫俯川陆，天晴翠欲流。不嫌城郭近，转觉石林幽。白日楼台暝，清晖岛屿浮。春山浓似画，黛色扑行舟。
舟中见燕子作
作者：彭孙遹
朝代：清
体裁：古风

越燕初来社事稀，联翩争傍小舟飞。低空忽堕红襟片，入座徐褰翠羽衣。游丝迟迟白日静，平波一望成千顷。水面无风彻底清，分明照见差池影。下拂清流上掠天，依人应更得人怜。万转千回还未息，忽然坠地如无力。山城几日雨兼风，莺花零落飘残红。细啄香泥过林去，飞入谁家帘幕中。
舟夜
作者：彭孙遹
朝代：清
体裁：五言律诗

薄酒难禁夜，轻舠仅著身。荒鸡鸣戒旦，寒犬吠随人。乡梦追思苦，吴歈迭唱新。故园俦侣在，卧起见情亲。
舟晓
作者：彭孙遹
朝代：清
体裁：古风

卧觉四维静，杳然舟已行。残月时一照，夜气怆以清。不闻人语响，但闻流水声。
舟晚
作者：彭孙遹
朝代：清
体裁：五言绝句

逶迤一水长，夜色满疏樾。时见远林中，残霞翳新月。
舟经外江镇
作者：彭孙遹
朝代：清
体裁：五言律诗

一艇沿溪转，清流曲曲迷。桥通丁字水，篱唱午时鸡。分陇花田润，成行竹树齐。江村春气早，草色已萋萋。
舟行晚晴
作者：彭孙遹
朝代：清
体裁：七言律诗

横塘雨急散微风，不系扁舟逐断蓬。日脚晚垂烟树里，虹鬐晴见水云中。暮山相对凝寒碧，归鸟争飞没远空。渺渺沧洲何处是，忽听渔唱起孤篷。
舟行杂咏
作者：彭孙遹
朝代：清
体裁：五言律诗

春色横塘满，沿洄一棹迟。碧芜薰丽日，红蕊飐游丝。渌水波微起，光风柳遍吹。伤心何处极，南浦送君时。
舟行滞雨
作者：彭孙遹
朝代：清
体裁：古风

片帆载秋色，人意空阑珊。河水清无极，照见芷与兰。愁烟漠漠生，骤雨翻狂澜。故林渺天际，秋思郁云端。孤篷上下湿，陡觉生暮寒。平生事田庐，戚戚忧旱暵。但识耕田苦，安如行路难。
舟过锡山
作者：彭孙遹
朝代：清
体裁：古风

山水有实理，岂必高且深。旷游贵神遇，不在登且临。兹山信幽丽，遐瞩良可寻。川原荡清晖，水木媚夕阴。沙虫喧草际，萧条涤众音。吾生亦何扰，归思方难任。无复栖迟兴，徒怀向往心。
舣舟吉安城下听父老说金王之乱感赋此诗寄胡三山司理
作者：彭孙遹
朝代：清
体裁：七言律诗

鹧鸪峰下暂停船，父老凄凉话昔年。征税多时空泽国，乱离几处有人烟。江城日暮吹燐火，赣水秋来没渚田。休息于今犹未起，深知公府借才贤。
芍药·其一
作者：彭孙遹
朝代：清
体裁：七言律诗

花期初过秉兰辰，何处韶光不怆神。浅碧园林婪尾酒，轻红帘幕断肠春。曾无冶态才倾国，剩有秾香合赠人。一种风情谁领得，祇将心事托王筠。
芍药·其二
作者：彭孙遹
朝代：清
体裁：七言律诗

凤池仙种忆前身，千缬吹香次第匀。浥露有时如巧笑，翻风无力似横陈。萋萋芳草牵离思，袅袅秾华送晚春。不是玄晖抽秘藻，何人为洗洧川尘。
芜湖晓发
作者：彭孙遹
朝代：清
体裁：五言律诗

清江新霁后，一棹去夷犹。云木芜湖晓，风帆荻港秋。舟轻争过鸟，山狭束悬流。闲对同行客，相依说旧游。
花心动·早秋客思
作者：彭孙遹
朝代：清

几阵西风，凉气满、林下乍收残暑。极目江天，蹴雪惊沙，千里迢遥吴楚。殷勤谢茱萸湾水，为侬好、向秦溪去。还恐怕、关山重叠，双鱼无据。冉冉年光欲暮。正思归未得，含情谁语。待折疏华，寄取一枝，又远隔层城路。倚楼人听断肠声，惊秋客到伤心处。江南梦、一曲潇潇暮雨。
花朝
作者：彭孙遹
朝代：清
体裁：七言律诗

东风无赖醷春寒，憔悴清吟鲜昔欢。绮思初销才并尽，佳辰未展兴先阑。残霙糁径门双键，暝色窥窗日半竿。芳草差池花事晚，暗惊年鬓入衰残。
花朝
作者：彭孙遹
朝代：清
体裁：五言绝句

好趁松醪熟，乡愁仗一浇。客心惊日月，怕说是花朝。
花朝
作者：彭孙遹
朝代：清
体裁：七言律诗

残雪缘甍霁色新，晓寒清峭不知春。幽兰欲茁思公子，瑶草徒芳怨美人。寥落素书归雁后，消磨绮思赏花辰。玉缸试倒如渑酒，醉舞前溪白纻巾。
花朝日送别达之兄归谯城赠歌
作者：彭孙遹
朝代：清
体裁：古风

家兄不远千里至，过我海上之敝庐。淹留未竟二十日，趣装早发还里闾。击鲜取酒劝君饮，君其为我尽馀沈。酒行前席徐致辞，四座勿喧君自审。忆昔驱车远相看，小弟之年方弱冠。弹棋六博乐未央，深杯百酌欢无算。是时君向八闽回，曾上无诸万仞台。为说战场多白骨，悲歌起舞声如雷。须臾酒尽灯花落，相送仙舟浮远郭。一别离鸿遂渺然，十携社肉犹如昨。今年重汎下江舡，来值春风燕子前。青帝芳菲花下骑，鲛人楼阁雨馀天。人生哀乐更相受，安得为欢长聚首。年亚潘郎见二毛，身惭陶令甘升斗。与君后会杳难期，东西南北知何有。君莫辞杯中酒，不见灞桥车马日纷纭，折尽青青送人柳。
花犯·梅花和清真韵
作者：彭孙遹
朝代：清

傍疏篱，横斜几树，饶林下风味。嫣然一笑，早掩却三千，宫中佳丽。盈盈仙袂谁同倚。自怜翻自喜。正雪满、山中无路，素娥寒拥被。几日小窗试东风，为思君长是、粉憔脂悴。春愁凝，时时有，暗香飘坠。可惜一枝零落也，空自赋、招魂芳径里。记当日、梦中相遇，月明天似水。
花石潭
作者：彭孙遹
朝代：清
体裁：古风

孤月在林杪，哀蝉犹乱鸣。暮云澹无色，依约一川平。寻烟远自泊，汲石秋逾清。徙倚江潭上，行吟空复情。
苏幕遮·娄江寄家信作
作者：彭孙遹
朝代：清

柳花风，榆荚雨。检点春光，去也何匆遽。红泪飘零千万树。乱鸶啼到无声处。旅颜残，归计误。日日寻思，临别叮咛语。欲倩文鳞传尺素。娄水无情，不肯西流去。
苦热
作者：彭孙遹
朝代：清
体裁：七言律诗

近已栖心学羼提，一廛老我渐江西。功名热客皆抔土，事业书生只瓮齑。无恙山川成缱绻，多情烟月解招携。泽车款段真吾好，笑杀冲炎向武溪。
苦雨叹
作者：彭孙遹
朝代：清
体裁：古风

入春常苦潦，破块亘千里。中更两月馀，浸淫不知止。稍稍浴咸池，少焉旋复已。女桑菀且枯，人柳僵难起。万木徒向荣，无论桃与李。阳气恶沈郁，积阴乖物理。昨闻殷其雷，乃在南山趾。倾崖骤雨集，江湖流瀰瀰。田家为余占，乘船行入市。土膏己覛发，东作今方始。二谷苦不登，三农饥欲死。陵襄岂病尧，天漏同忧杞。安得鞭羲和，一照生忻喜。玉烛四时调，泰阶平若砥。
茉莉
作者：彭孙遹
朝代：清
体裁：七言律诗

碧槛朱阑曲曲排，琼瑰一摘已盈怀。芝兰气别应难慁，儿女情多亦自佳。凉雨初停天似水，秋宵渐永月当阶。艮山宫里花如雪，曾与安妃绾玉钗。
茉莉二绝·其一
作者：彭孙遹
朝代：清
体裁：七言绝句

鬘华曾向岭南开，客舍缘何取次栽。不是风流何水部，夜深那有暗香来。
茉莉二绝·其二
作者：彭孙遹
朝代：清
体裁：七言绝句

梧桐小院露华滋，澹澹银河拂地垂。最是旅愁消不得，月明风细夜凉时。
荀令
作者：彭孙遹
朝代：清
体裁：五言绝句

椒烈呈馀馥，兰幽敛夕芳。曾陪荀令坐，非直倢伃香。
荅行中上人索诗
作者：彭孙遹
朝代：清
体裁：七言律诗

十年踪迹漫重提，濛汜光阴渐向西。相索新诗堪喷饭，共谈往事欲吹齑。湖光静与荪桡接，山色遥将竹杖携。此地淹留应不恶，何须远觅若耶溪。
荅西冷友人索新词入选
作者：彭孙遹
朝代：清
体裁：七言律诗

一壶山鸟劝相提，不向垞南即瀼西。熟处根苗嫌绮语，冷中将息爱黄齑。云林半偈同僧话，花坞双柑共客携。此乐千秋谁会得，避秦人在捕鱼溪。
荆州亭·晚眺
作者：彭孙遹
朝代：清

小阁愁来独倚。四合彤云垂地。若要不思乡，夜夜除非沉醉。酒后寒生半臂。著处牵萦人意。珍重旧罗巾，曾揾美人香泪。
草桥
作者：彭孙遹
朝代：清
体裁：七言律诗

草桥南去接风烟，极目平沙万里天。籁谷寒声千树动，枣林疏影一巢悬。纷飞鸟雀喧山驿，相逐牛羊下墓田。指点旧游踪迹在，惊心岁月巳三年。
荔支行
作者：彭孙遹
朝代：清
体裁：古风

南中嘉树好颜色，物产时时凌上国。丹华紫缬何陆离，踏遍村南与村北。中有仙人十八娘，红云覆体红绡裳。水晶肤骨玉脂凝，天然风味谁相当。尚书园中名第一，黑叶金钟亦迥出。佳种由来最晚熟，六月冲炎始摘实。缃枝入手暍气通，春泉忽漱元膺宫。芳甘柔滑不留齿，冰雪立化香融融。黄柑霜柚甘一唾，卢橘杨梅俱下风。越人日啖过三百，欲以清腴傲吴客。标题不肯让闽川，图谱犹能争品格。此物宁堪走传车，天南民力未全舒。只今万里却贡使，何必唐𦍑更上书。
荷叶杯·曲廊
作者：彭孙遹
朝代：清

今夜霜风凄紧。阵阵。行到曲廊边。暗中扶遍小栏干。寒么寒。寒么寒。
荷叶杯·问病
作者：彭孙遹
朝代：清

花落木樨庭院。重见。骨细不胜衣。支离憔悴总因伊。知么知。知么知。
荼蘼
作者：彭孙遹
朝代：清
体裁：七言律诗

谷雨园林似锦幪，姿清肯与众芳同。姗姗玉骨屏风上，艳艳珠胎落月中。满眼春愁浑未了，消魂香气暗相通。酿花天亦知人意，不遣飞英酒盏空。
菜花
作者：彭孙遹
朝代：清
体裁：七言律诗

山杏初胎柳未芽，绿云中舞柘枝斜。久为农圃知田意，敢谓英雄老岁华。风物三春供蜡屐，色香一例上蜂衙。公门只解栽桃李，不道人间有此花。
菩萨蛮·京口遣信南归，因题书尾
作者：彭孙遹
朝代：清

绣衾孤拥春寒峭。窗前小玉迎人笑。报道远人回。郎君有信来。循环都读遍。腹内车轮转。何日却归家。恹恹瘦损花。中秋月落催兰棹。清明寒食逡巡到。青鸟纵传书。不归仍是虚。旧欢真似梦。毕竟功名重。含泪待归期。从头细问伊。去年除夕兰缸下。熏香被酒更深罢。鸣指又嘉平。迢遥蓟北行。门庭清似水。泪滴鸳鸯被。夜夜捧心眠。何人著意怜。断红小颊芙蓉浅。檀痕新渍香襟暖。雁字下平芜。还胜雁也无。情知归不得。不是轻抛掷。寄语好加餐。春来风雨寒。
菩萨蛮·京口遣信南归，因题书尾·其一
作者：彭孙遹
朝代：清

绣衾孤拥春寒峭。窗前小玉迎人笑。报道远人回。郎君有信来。循环都读遍。腹内车轮转。何日却归家。恹恹瘦损花。
菩萨蛮·京口遣信南归，因题书尾·其三
作者：彭孙遹
朝代：清

去年除夕兰缸下。熏香被酒更深罢。鸣指又嘉平。迢遥蓟北行。门庭清似水。泪滴鸳鸯被。夜夜捧心眠。何人著意怜。
菩萨蛮·京口遣信南归，因题书尾·其二
作者：彭孙遹
朝代：清

中秋月落催兰棹。清明寒食逡巡到。青鸟纵传书。不归仍是虚。旧欢真似梦。毕竟功名重。含泪待归期。从头细问伊。
菩萨蛮·京口遣信南归，因题书尾·其四
作者：彭孙遹
朝代：清

断红小颊芙蓉浅。檀痕新渍香襟暖。雁字下平芜。还胜雁也无。情知归不得。不是轻抛掷。寄语好加餐。春来风雨寒。
菩萨蛮·京口遣信南归，因题书尾·其四
作者：彭孙遹
朝代：清
体裁：词

断红小颊芙蓉浅。檀痕新渍香襟煖。雁字下平芜。还胜雁也无。情知归未得。不是轻抛掷。寄语好加餐。春来风雨寒。
菩萨蛮·春寒
作者：彭孙遹
朝代：清

夜寒酒薄眠初觉。一钩残月悬楼角。小篆冷香筒。香煤半粟红。垂帘还涉想。髣髴金钗响。数尽短长更。东方不肯明。
菩萨蛮·春愁
作者：彭孙遹
朝代：清

平芜南浦萋萋碧。殷勤别泪红巾湿。花信半摧残。高楼箫管闲。金猊空自爇。不解鸳鸯结。何物似相思。相思无尽时。
菩萨蛮·暮秋闺思
作者：彭孙遹
朝代：清

层波不转眉山蹙。有人倚遍阑干曲。云洗碧天空。残阳雁背红。寒林烟冥冥。不见归帆影。望断又今朝。离魂脉脉销。
菩萨蛮·梦起
作者：彭孙遹
朝代：清

秦篝小炷销宫饼。绣衾一叠文鸳冷。侬已不成眠。知伊更可怜。晨光生牖里。晓幕长孤起。春梦太分明。关人半日情。
菩萨蛮·楼眺
作者：彭孙遹
朝代：清

一抹烟鬟青不了。遥天几点寒鸦小。落日挂帘钩。捲帘人倚楼。云帆何处度。目尽江南路。窈窕月华生。断肠今夜明。
菩萨蛮·闺情
作者：彭孙遹
朝代：清

画檠朱烬花如雨。当窗手弄春莺语。半面最宜人。屏山一线痕。十重缃绮被。赤翡交青翠。生小怯孤眠。郎衣手自牵。
菩萨蛮·除夕，阮亭广陵署中守岁
作者：彭孙遹
朝代：清

节序惊心残腊尽。同云襞雨寒犹紧。小暖逼炉烟。江春入旧年。芳柑传绮席。好事过除夕。香雪动园梅。春回人未回。
菩萨蛮·除夕，阮亭广陵署中守岁
作者：彭孙遹
朝代：清
体裁：词

节序惊心残腊尽。同云襞雨寒犹紧。小煖逼炉烟。江春入旧年。芳柑传绮席。好事过除夕。香雪动园梅。春回人未回。
菩萨蛮·题青溪遗事画册和阮亭韵 其一 乍遇
作者：彭孙遹
朝代：清

南园粉絮漫天起。玉阑干外花阴里。初试薄罗衣。金蝉颤欲飞。无端郎蓦见。划袜轻风扇。惊起宿鸳鸯。裙拖绣一双。
菩萨蛮·题青溪遗事画册和阮亭韵 其一 乍遇
作者：彭孙遹
朝代：清
体裁：词

南园粉絮漫天起。玉阑干外花阴里。初试薄罗衣。金蝉颤欲飞。无端郎蓦见。刬袜轻风扇。惊起宿鸳鸯。裙拖绣一双。
菩萨蛮·题青溪遗事画册和阮亭韵 其七 窃听
作者：彭孙遹
朝代：清

朱丝宛转垂银蒜。今宵底事抛针线。怪杀太风流。频频撼玉钩。千般轻簿个。可也羞灯火。渐觉麝兰微。画屏人欲迷。
菩萨蛮·题青溪遗事画册和阮亭韵 其七 窃听
作者：彭孙遹
朝代：清
体裁：词

朱丝宛转垂银蒜。今宵底事抛针线。怪杀太风流。频频撼玉钩。千般轻薄个。可也羞灯火。渐觉麝兰微。画屏人欲迷。
菩萨蛮·题青溪遗事画册和阮亭韵 其三 私语
作者：彭孙遹
朝代：清

棠梨落尽花如雪。双双照影昏黄月。泓黛秀联娟。云鬟亚玉肩。凭阑罗袜倦。坐损春衫茜。小语怯听闻。娇波横觑人。
菩萨蛮·题青溪遗事画册和阮亭韵 其九 潜窥
作者：彭孙遹
朝代：清

玄霜捣罢明于雪。褰帷人似婵娟月。何必怨羁雌。有人帘外窥。娇羞生不惯。惊避檀郎看。香汗玉肤潮。无声落凤翘。
菩萨蛮·题青溪遗事画册和阮亭韵 其二 夜饮
作者：彭孙遹
朝代：清

春檠双吐绯罗烛。文犀酒泛葡萄绿。袅袅洞箫声。牙娘按字清。投琼聊作戏。莫赚萧郎醉。今夜好秋光。月明衾枕凉。
菩萨蛮·题青溪遗事画册和阮亭韵 其五 迷藏
作者：彭孙遹
朝代：清

海棠开遍清和近。轻蝉低掠双文鬓。玉体藉花藏。花深珠露凉。青衣能暗逻。莫使窥人躲。人影堕高枝。玲珑月一丝。
菩萨蛮·题青溪遗事画册和阮亭韵 其八 读书
作者：彭孙遹
朝代：清

小窗鲜碧凝修竹。窗前试展珠函读。日永静无人。风来散帙频。新妆娇半面。莫使悲团扇。纤月挂檐头。牙签索罢休。
菩萨蛮·题青溪遗事画册和阮亭韵 其六 弹琴
作者：彭孙遹
朝代：清

梧桐深院鸣秋叶。狄香小炷氤氲爇。玉指弄哀弹。琴心云水寒。园丝珠作串。字字含清怨。清怨寄三湘。眉峰九曲长。
菩萨蛮·题青溪遗事画册和阮亭韵 其十 叶子
作者：彭孙遹
朝代：清

竹窗昼永清无事。南朝旧谱翻新思。奇正巧能兼。犀筹手自拈。郎休嗔叶子。叶叶郎相似。尽日掌中擎。欢情一纸轻。
菩萨蛮·题青溪遗事画册和阮亭韵 其十一 情外
作者：彭孙遹
朝代：清

花梢豆蔻含春色。风狂雨骤相狼藉。懊恼锦屏空。胭脂满地红。诸姨偷觑着。调笑多轻薄。一曲后庭花。前身张丽华。
菩萨蛮·题青溪遗事画册和阮亭韵 其十二 秘戏
作者：彭孙遹
朝代：清
体裁：词

枕函腻脸明双玉。纤蛾接黛攒新绿。欢泪粉香垂。为郎忍片时。金铺横屈戌。皓腕频频觑。觑向蜡镫中。臂妆深浅红。
菩萨蛮·题青溪遗事画册和阮亭韵 其十二 秘戏
作者：彭孙遹
朝代：清

枕函腻脸明双玉。纤蛾接黛攒新绿。欢泪粉香垂。为郎忍片时。金铺横屈戍。皓腕频频觑。觑向蜡灯中。臂妆深浅红。
菩萨蛮·题青溪遗事画册和阮亭韵 其四 围棋
作者：彭孙遹
朝代：清

湘兰九畹垂垂吐。雕笼巧唤红鹦鹉。长日试敲棋。娇慵落子迟。侬家誇好手。赌胜朱樱口。却敛细蛾儿。含羞欲悔时。
菩萨蛮·题青溪遗事画册和阮亭韵·乍遇
作者：彭孙遹
朝代：清

南园粉絮漫天起。玉阑干外花阴里。初试薄罗衣。金蝉颤欲飞。无端郎蓦见。划袜轻风扇。惊起宿鸳鸯。裙拖绣一双。春檠双吐绯罗烛。文犀酒泛葡萄绿。袅袅洞箫声。牙娘按字清。投琼聊作戏。莫赚萧郎醉。今夜好秋光。月明衾枕凉。棠梨落尽花如雪。双双照影昏黄月。泓黛秀联娟。云鬟亚玉肩。凭阑罗袜倦。坐损春衫茜。小语怯听闻。娇波横觑人。湘兰九畹垂垂吐。雕笼巧唤红鹦鹉。长日试敲棋。娇慵落子迟。侬家誇好手。赌胜朱樱口。却敛细蛾儿。含羞欲悔时。海棠开遍清和近。轻蝉低掠双文鬓。玉体藉花藏。花深珠露凉。青衣能暗逻。莫使窥人躲。人影堕高枝。玲珑月一丝。梧桐深院鸣秋叶。狄香小炷氤氲爇。玉指弄哀弹。琴心云水寒。园丝珠作串。字字含清怨。清怨寄三湘。眉峰九曲长。朱丝宛转垂银蒜。今宵底事抛针线。怪杀太风流。频频撼玉钩。千般轻簿个。可也羞灯火。渐觉麝兰微。画屏人欲迷。小窗鲜碧凝修竹。窗前试展珠函读。日永静无人。风来散帙频。新妆娇半面。莫使悲团扇。纤月挂檐头。牙签索罢休。玄霜捣罢明于雪。褰帷人似婵娟月。何必怨羁雌。有人帘外窥。娇羞生不惯。惊避檀郎看。香汗玉肤潮。无声落凤翘。竹窗昼永清无事。南朝旧谱翻新思。奇正巧能兼。犀筹手自拈。郎休嗔叶子。叶叶郎相似。尽日掌中擎。欢情一纸轻。花梢豆蔻含春色。风狂雨骤相狼藉。懊恼锦屏空。胭脂满地红。诸姨偷觑着。调笑多轻薄。一曲后庭花。前身张丽华。枕函腻脸明双玉。纤蛾接黛攒新绿。欢泪粉香垂。为郎忍片时。金铺横屈戍。皓腕频频觑。觑向蜡灯中。臂妆深浅红。
萱花
作者：彭孙遹
朝代：清
体裁：七言律诗

梅雨枝头蘸绿波，炎风更坼蜜香窝。草因思妇流传久，花为宜男服媚多。菖节不生将老矣，葵心欲吐奈愁何。徐陵寄托非无意，缥帙徒开病未瘥。
落第后寄上侯筠庵老师四首·其一
作者：彭孙遹
朝代：清
体裁：七言律诗

三月长安春色閒，离人折柳此中还。来携燕市垆头酒，归卧秦溪海上山。古巷乌衣空寂寞，上林黄鸟正间关。自伤湖海飘零久，绛帐风流不可攀。
落第后寄上侯筠庵老师四首·其三
作者：彭孙遹
朝代：清
体裁：七言律诗

郁郁晨风返故林，萋萋芳草独相寻。春江断岸天垂尽，野庙无云昼自阴。渐入穷途生痛哭，不因多病起吴吟。知希从此须归隐，援瑟空为渌水音。
落第后寄上侯筠庵老师四首·其二
作者：彭孙遹
朝代：清
体裁：七言律诗

上苑残莺啭未停，伤心越客不堪听。回风忽送千樯影，落照空过万里亭。地坼河流春浩浩，云连海峤晚冥冥。应知关上前繻日，正望天边在角星。
落第后寄上侯筠庵老师四首·其四
作者：彭孙遹
朝代：清
体裁：七言律诗

路入吴江渐逶迟，风吹长水碧参差。斜阳远出由拳树，夕涨遥分裴令祠。行役久惭逢世拙，穷愁应与著书宜。买山未敢从支许，曾受公门国士知。
葑溪访珠来看园中莺粟花还就云客兄饮作歌
作者：彭孙遹
朝代：清
体裁：古风

金阊亭畔送春归，杂花落尽莺乱飞。客子倦游不得意，朝来又换纤絺衣。出门偶向东城陌，一访东城灌园客。园中开遍莺粟花，五采缤纷非一色。此时洗酌向花饮，花明酒冽深相映。近前折花当酒筹，花枝袅袅过人头。风光若此君不醉，人生扰扰何所求。富贵本浮云，文章亦敝帚。我今归小山，栽花还酿酒。栽花宜多不宜少，荒畦十亩应环绕。酿酒须教樽不空，酡颜常比花色红。日倾此酒对此花，世上真有浮丘公。
蒙阴
作者：彭孙遹
朝代：清
体裁：五言绝句

群山争一径，城郭枕平冈。郭外少烟火，城中多夕阳。
蒙阴道上
作者：彭孙遹
朝代：清
体裁：七言律诗

征途斜绕大河东，山邑荒凉一道通。残雪依然明马耳，孤城长自枕龟蒙。樵歌牧笛声相引，草树云山路不穷。明日青阳新节候，更随短骑逐春风。
蒙阴道中
作者：彭孙遹
朝代：清
体裁：七言律诗

十日驰驱道上尘，山城聊此脱征轮。春阴难遣惟高枕，越燕相看是故人。垂柳当风青旖旎，晚山无际碧嶙峋。明朝更发齐东境，待入徂徕访隐沦。
蓝村迟尹孝廉船不至
作者：彭孙遹
朝代：清
体裁：五言律诗

秋水何清驶，潮生八月中。江樯全卧雨，石浪不因风。之子空相待，心期孰与同。暮天遥极目，杳杳没南鸿。
蓦山溪·舟中残月
作者：彭孙遹
朝代：清

芙蓉湖畔，点点喧津鼓。何处是归程，轻鸥外、一声柔橹。香销酒薄，早是不成眠，怪好月，故相撩，枕畔时来去。方晖圆景，摇曳纷无数。风勒水声寒，又激起、吴歈凄楚。夜长梦短，此意有谁知，算只有，广寒人，知我伤心处。
蓬辣滩
作者：彭孙遹
朝代：清
体裁：七言绝句

蓬辣滩前一水长，惊涛如雪断人肠。越台西望犹千里，何处云山是故乡。
蓼花·其一
作者：彭孙遹
朝代：清
体裁：七言律诗

冷艳偏宜寂寞滨，开时早已入萧辰。不随芳草同零落，只与寒茶共苦辛。斜倚秋林红瑟瑟，閒依野水碧粼粼。露晞霜冽情何限，长傍芦埼伴隐沦。
蓼花·其二
作者：彭孙遹
朝代：清
体裁：七言律诗

戎戎芳草碧生阴，曾与周颙共入林。嫩紫春苗满山舍，纤红寒影落江浔。平攀椒桂多严性，静对蒹葭有远心。我似秋虫最辛苦，几从花底发哀吟。
蔡家围
作者：彭孙遹
朝代：清
体裁：古风

土城裁广里，所据特爽垲。完保夙藉兹，百室犹然在。壤薄禾黍稀，气肃川原改。峦势走揭饶，潮声逼江海。此地方在郊，惜哉尚多垒。民牧今为谁，遗言冀可采。
蔷薇
作者：彭孙遹
朝代：清
体裁：七言律诗

欲折柔条思不禁，浓香杳杳暗相寻。似疏更密态妍好，已落犹开色浅深。晓幕生寒吹绛雪，小屏终日弄春阴。何当把取枝头露，玉瀣芳鲜洒客襟。
蕙兰芳引·答悔庵饷酒茗
作者：彭孙遹
朝代：清

不断乡愁，烟水外、风帆如簇。恨芳草斜阳，迢递偏伤远目。扶筇归去，正东邻、酒香茶熟。乍飞笺来到，空馆敲残寒玉。绿蚁频浮，翠旗才展，顿消烦燠。有紫鲙千头，更汲取碧琳千斛。石炉徐沸，葛巾新漉。倚南窗、一枕清眠初足。
薄醉
作者：彭孙遹
朝代：清
体裁：五言律诗

车马频南北，川涂自古今。悠然风日暮，冉冉岁华侵。杯落惊弓影，乡遥喜足音。客情聊薄醉，倚膝起吴吟。
藜火曾从五夜燃一时撰屦尽名贤遗编窗下依然在想见河汾教授年·其一
作者：彭孙遹
朝代：清
体裁：七言绝句

卜居只合傍濂溪，索食惟应谢镇西。何事草堂赀不到，生嗔杜老太痴迷。
藜火曾从五夜燃一时撰屦尽名贤遗编窗下依然在想见河汾教授年·其七
作者：彭孙遹
朝代：清
体裁：七言绝句

綵笔由来思入神，流传千载尚如新。休誇默识张安世，不拟纷纶井大春。
藜火曾从五夜燃一时撰屦尽名贤遗编窗下依然在想见河汾教授年·其三
作者：彭孙遹
朝代：清
体裁：七言绝句

谁道先生素业贫，偏从涸辙起枯鳞。五侯汤沐知多少，不见当年市义人。
藜火曾从五夜燃一时撰屦尽名贤遗编窗下依然在想见河汾教授年·其二
作者：彭孙遹
朝代：清
体裁：七言绝句

雨花台下旧登临，风土清淳迥自今。见说幼安遗迹在，挥锄当日却遗金。
藜火曾从五夜燃一时撰屦尽名贤遗编窗下依然在想见河汾教授年·其五
作者：彭孙遹
朝代：清
体裁：七言绝句

春浮有树非凡种，优钵无根是异葩。解道文人多慧业，不妨长者号莲花。
藜火曾从五夜燃一时撰屦尽名贤遗编窗下依然在想见河汾教授年·其八
作者：彭孙遹
朝代：清
体裁：七言绝句

身似壶丘见湿灰，倏然一去离尘埃。海山兜率无分别，风马云衣自往来。
藜火曾从五夜燃一时撰屦尽名贤遗编窗下依然在想见河汾教授年·其六
作者：彭孙遹
朝代：清
体裁：七言绝句

乞得麻姑药一丸，朝来玉节下仙坛。何须远觅三青鸟，紫府分明是大丹。
藜火曾从五夜燃一时撰屦尽名贤遗编窗下依然在想见河汾教授年·其四
作者：彭孙遹
朝代：清
体裁：七言绝句

列鼎重裀未足多，毕生风木恨如何。清凉山馆寻遗事，曾此门人废蓼莪。
虔州僧院逢姚江故人邵贞木
作者：彭孙遹
朝代：清
体裁：七言律诗

旅泊江城信所如，禅扉虚掩夕阳馀。故人几日虔州住，漫尔相逢静者居。合院松阴秋磬歇，隔林樟叶午风疏。君归定取由拳道，为致天南一纸书。
虔州行送曾尧昶归万安
作者：彭孙遹
朝代：清
体裁：古风

虔州城外二水会，迢遥闽越相襟带。此地当年苦用兵，金戈铁马纷尘壒。太仆官兼岭北名，虎符千里壮军声。幕中坐啸秋风静，楼上吹篪夜月明。身经百战擐弓矢，五百健儿争致死。逐北三周玉石峰，追奔直下螺亭水。笳鼓城东夜合围，虔南草木极兵威。析骸岂屑乘堙告，汲水惟看负户归。偃鱼压城士气死，天寒鼓咽声不起。冲车一激山谷摧，百万齐填锋镝里。章贡台前百尺楼，从容谈笑九京游。宋邛握节心犹壮，阳瓒沉城志未酬。兵燹频仍经岁月，帐前列校收遗骨。携至荒村不敢言，幽芳空自留碑碣。孤儿饮血赴虔台，九死馀生万里回。重茧不辞婴白刃，寒燐何处没苍苔。五云侠客曾尧昶，受托杨生情慨慷。但说桐乡有义风，谁知温序多英爽。意气干云直向前，秋前独泛入吴船。忠魂归自三千里，碧血藏来二十年。万安吴令真君子，劝驾殷勤来致此。徇节捐躯古所难，仁人义士今同美。作歌送尔去南州，落日孤帆不可留。义声从此无终极，长与西江万古流。
虞美人·偶赋
作者：彭孙遹
朝代：清

小楼昨夜霜华凝。膏薄兰心冷。红烟几缕暗香浓。可惜一场欢会太匆匆。今朝行到纱窗下。刚值梳头罢。回眸一笑转嫣然。恰似三生石畔旧因缘。
虞美人·咏虞美人花
作者：彭孙遹
朝代：清

香魂帐底随烟冷。判与春风领。柔枝留得可怜名。一捻红衣犹似舞人轻。娇歌小按伤心拍。楚楚绡裳湿。玉环飞燕已成尘。不道虞兮原是此花身。
虞美人·灯下
作者：彭孙遹
朝代：清

绕廊试觅芳踪去。数点蘋花雨。九微灯下见渠侬。恰是巫山神女梦中逢。月棱隐约唇朱小。簇蝶湘裙袅。玉箫吹彻兽烟温。记得横波不转暗窥人。
虞美人·登太白酒楼和董苍水韵
作者：彭孙遹
朝代：清

青苍齐鲁垂垂小。十二山河绕。衔杯笑杀世人忙。不道次公当日醒而狂。骑鲸客去烟波暝。碧落无音信。振衣一上谪仙楼。遥望长安不见使人愁。
虞美人·锡山舟中独酌
作者：彭孙遹
朝代：清

玉卮如雪溶溶白。卮酒还同色。水云影里叩船舷。无情月也解相怜。为人圆。垆头肯典鹴裘否。归取文君酒。碧桃花下醉摩娑。秦筝赵瑟倚声歌。乐谁多。
虞美人·闺情
作者：彭孙遹
朝代：清

连枝兰烛荧荧影。帘外秋风冷。神丝绣褥郁金香。不觉犀梳低堕枕函傍。纤纤玉指如萌削。数遍阳台约。脂殷粉弱最伤情。偏是行云梦好易为醒。
蜀冈眺望
作者：彭孙遹
朝代：清
体裁：七言律诗

平冈徙倚起悲风，回首乡关思不穷。芳草多情春后长，碧云无际暮天空。蜀川地接江流外，秦塞人来夕照中。莫更披榛寻往事，烟芜一带是隋宫。
蜀葵
作者：彭孙遹
朝代：清
体裁：七言律诗

萱草徒然见药经，合欢谁与折芳馨。十行彩仗摇银海，五色鲜云拥画屏。不挫炎威同靡草，能司夏正即仙蓂。延年有意相雕缋，井络鹑维得地灵。
蜜色菊花
作者：彭孙遹
朝代：清
体裁：七言律诗

嘉卉栽来处士家，重阳霜后几枝斜。春条曾见花成蜜，秋艳谁知蜜是花。蜂蕊初交黄未褪，鹅肪细缕玉无瑕。幽人欲采还相惜，酝酿芳心咽露华。
蜡梅
作者：彭孙遹
朝代：清
体裁：七言律诗

劲质幽姿未易誇，暗香隐隐上窗纱。谁教带雪消金粉，独自临风老岁华。好护蜂黄含蒂落，巧凭妆额向人斜。江南芳信知何限，不数春前万点花。
蝴蝶花
作者：彭孙遹
朝代：清
体裁：七言律诗

幽薄寒丛也自繁，宛然舞态乍飞翻。凤车栖处浑无影，乌足生来别有根。春雨洗妆初褪粉，东风吹梦欲招魂。为花为蝶知谁是，此理终须问漆园。
蝶恋花·云间别苍水
作者：彭孙遹
朝代：清

黄鸟间关啼不住。断送残春，阵阵桐花雨。几日西窗深夜语。微吟每到销魂处。圆泖潮生西日暮。三老长年，抵死催人去。执手高楼轻别取。锦笺空赠相思句。世事关心难得住。北渚停桡，一夜孤篷雨。不见美人谁与语。空江月落潮平处。黯黯碧云天薄暮。酒冷香残，无计驱愁去。他日重来还看取。玉凫新制惊人句。
蝶恋花·云间别苍水·其一
作者：彭孙遹
朝代：清

黄鸟间关啼不住。断送残春，阵阵桐花雨。几日西窗深夜语。微吟每到销魂处。圆泖潮生西日暮。三老长年，抵死催人去。执手高楼轻别取。锦笺空赠相思句。
蝶恋花·云间别苍水·其二
作者：彭孙遹
朝代：清

世事关心难得住。北渚停桡，一夜孤篷雨。不见美人谁与语。空江月落潮平处。黯黯碧云天薄暮。酒冷香残，无计驱愁去。他日重来还看取。玉凫新制惊人句。
蝶恋花·寒夜闺情
作者：彭孙遹
朝代：清

珠漏频催冬夜永，寒月窥人，人在清虚境。十二屏山湘水净。香蕤枕畔红冰凝。？？紫茸风约定。半晌无声，似睡依然醒。壁上馀灯金烬冷。帐纹细袅沉烟影。
蝶恋花·寒夜闺情
作者：彭孙遹
朝代：清
体裁：词

珠漏频催冬夜永，寒月窥人，人在清虚境。十二屏山湘水净。香蕤枕畔红冰凝。𦋏𦌉紫茸风约定。半晌无声，似睡依然醒。壁上馀灯金烬冷。帐纹细袅沉烟影。
螺浮给谏以辽参见赠病中伏枕赋谢
作者：彭孙遹
朝代：清
体裁：七言律诗

内经夙擅参苓品，本草还传服食功。忽枉瑶函来石友，顿令病骨起秋风。闭门白日供高枕，极目层霄送冥鸿。深谢衰慵无以报，一生长处药笼中。
行公以诗赠行有荅
作者：彭孙遹
朝代：清
体裁：七言律诗

操觚授牍总休提，世事侵寻暮景西。朝士可怜多肉食，野人空自美芹齑。风泉月峤须频过，雨笠霜筇试一携。为语已公移枕簟，他年同卧浣花溪。
行香子·小院残春
作者：彭孙遹
朝代：清

小院残春。金锁重门。花阴里、隔子回纹。弹琴清夜，待月黄昏。想那时情，那时事，那时人。三年一瞬，两情千里。似蓬科、飘泊江村。凄凉玉柱，惨淡金樽。看灯如雨，雨如梦，梦如尘。
行香子·赋恨
作者：彭孙遹
朝代：清

取次相亲。打叠消魂。再休避、小媵鱼鳞。个时心事，费尽温存。有几分怜，几分爱，几分嗔。参横斗转，匆匆归去。木苍琅、隔断重津。分明眼底，欲见何因。似镜中花，水中月，梦中云。
袁杜少千里贻书以丹榴青柿见饷口占二绝寄谢·其一
作者：彭孙遹
朝代：清
体裁：七言绝句

千里书来远见贻，榴名安石柿乌椑。知君初续閒居赋，正是轻轩奉母时。
袁杜少千里贻书以丹榴青柿见饷口占二绝寄谢·其二
作者：彭孙遹
朝代：清
体裁：七言绝句

素书一部转愁予，瑶草凋残岁月徂。恨不与君铃索畔，共餐冰雪饱清腴。
西域献狮子
作者：彭孙遹
朝代：清
体裁：五言排律

化浃寰瀛泰，时和宇县康。勋华高曩烈，符瑞集今皇。玉帛绥群服，梯航萃万方。珍毛来上苑，奇兽出西洋。白泽标名古，金精禀质良。爪牙堪服猛，图牒久呈祥。重译山川远，弥年岁月长。端由文德洽，坐使国威扬。效顺同轩帝，称兵异穆王。章和徒纪汉，贞观漫推唐。我后仁风被，中天景命彰。驺虞方在囿，鸑鷟更鸣阳。萋菶梧初引，缤纷草竞芳。衔书腾赤雀，抗陛立神羊。并已登灵囿，何须问越裳。远人修土贡，圣主戒禽荒。异物原非宝，宸衷自有常。义林时揽撷，学圃日翱翔。螭笔歌宛马，鸾车屏翠黄。小臣瞻舜治，拜舞共跄跄。
西山率尔有作兴尽本韵
作者：彭孙遹
朝代：清
体裁：古风

俊乌不受笼，良马不恋栈。可怜干禄子，千里事羁宦。戚戚常鲜欢，悠悠岁云晏。儤直赴东华，王事惧稽慢。于时莅严辰，酸风入衣襻。日瘦云连蜷，白如菼与薍。砚池戛清冰，墨糁落瓜瓣。投笔一怃然，职业苦难办。自笑疏野人，仕学曩未惯。岂意河东豕，来叨大官豢。低头增吾恧，敢辞同位讪。却忆五年前，英贤此追扳。出入有行列，舂容若舒雁。昆山既即世，宣城亦观幻。大招招不得，广柳送枯輚。归葬山之阿，墓木今可铲。风流不可作，思之泪为潸。晚出缭垣西，好山生顾盼。遥想苍寒中，岩壑相侧间。有石萝可扪，有泉鱼可汕。贞松老更妩，晚菊寒犹绽。念欲往从之，苦遭名位绾。徒使一寸心，惭林复愧涧。因兹感人事，往往更忧患。郑璞每丧真，鲁鼎或多赝。美服人所指，高门鬼来瞷。才俊酆生诛，法敝商君轘。乃知大海鹏，未若藩篱鴳。逝当还初服，荷衣手自擐。山妻善操作，布裙不施裥。捃拾以自资，有儿甫童丱。力田课桑麻，灌园莳葵苋。春社罗鸡豚，腊酒索猫虥。遑恤亭尉诃，一任薄俗嫚。行矣方自今，往者不可谏。
西施梦
作者：彭孙遹
朝代：清
体裁：七言律诗

娇小风姿冶态赊，前身彷佛是西家。香魂犹自栖芳草，春梦依然怨落花。黛色纤纤颦影浅，绮丛蹙蹙睡痕斜。大陵若使移栽得，不数苕荣有孟娃。
西江夜发寄陈伯玑
作者：彭孙遹
朝代：清
体裁：五言律诗

豫章三载梦，樽酒慰平生。倚阁闻清咏，临流怅远行。云低津步树，日薄颍侯城。欲叩高人宅，东湖春水平。
西江道中杂咏·其一
作者：彭孙遹
朝代：清
体裁：五言律诗

凉雨过天末，蘋风袅袅生。行人乘月色，相向浴江清。石古犹含态，山多不记名。空濛云水外，时有棹歌声。
西江道中杂咏·其七
作者：彭孙遹
朝代：清
体裁：五言律诗

沓嶂生回溜，惊湍泻白波。水如三峡出，滩入五云多。急浪缘崖转，危樯戴石过。临深曾有诫，宁必涉江河。
西江道中杂咏·其三
作者：彭孙遹
朝代：清
体裁：五言律诗

倚楫中流望，千山拥一溪。几家茅屋在，同住石桥西。子夜江潮长，孤峰树影低。昨来行径没，何处辨樵蹊。
西江道中杂咏·其二
作者：彭孙遹
朝代：清
体裁：五言律诗

山驿荒无次，清钲响易终。声残人更起，寒雨夜推篷。暗烛孤花冷，新凉一幌通。羁心已摇落，况是急秋虫。
西江道中杂咏·其五
作者：彭孙遹
朝代：清
体裁：五言律诗

野泊万山里，荒荒不记程。片云当夜捲，孤月映沙明。早稻初堪饭，秋瓜已可羹。他时深记取，辛苦越中行。
西江道中杂咏·其八
作者：彭孙遹
朝代：清
体裁：五言律诗

野色寒弥旷，林光远自微。潭烟回合处，江菼住人稀。返景连波翠，秋帆带雨飞。沙禽知客意，相对亦忘机。
西江道中杂咏·其六
作者：彭孙遹
朝代：清
体裁：五言律诗

逍遥章水上，极望楚山头。落叶孤枫树，西风一钓舟。还思富春渚，岛屿正清秋。枉棹何时过，重寻谢客游。
西江道中杂咏·其四
作者：彭孙遹
朝代：清
体裁：五言律诗

何事南安路，崎岖不可从。披榛迷故道，伐木失前峰。谷暗闻猿啸，林幽避虎踪。东风一相借，目断岭云封。
西洋琥珀酒船歌
作者：彭孙遹
朝代：清
体裁：古风

海外良工擅奇思，酒船制作穷珍异。滑稽足傲鸱夷形，淋漓可使淳于醉。宛转玲珑二尺长，镂金错采巧莫当。文珠作窗玳瑁屋，白银为席珊瑚樯。酌酒五升帆半起，峡船始发春江里。引壶注满饱欲张，蓬蓬已可行千里。长年三老毛发动，须眉飒飒笑相视。绮疏启处中有人，皎若芙蓉照秋水。须臾酒竭帆亦收，回看堂上唯虚舟。机缄动止那可测，见者疑同神鬼游。此器徒闻出西域，估客新从舶中得。由来奇巧荡人心，不胫还能走中国。对之三叹谢贾胡，匏樽一酌足自娱。居奇漫值十家产，适用岂若千金壶。投珠抵璧当代事，雕锼无益何为乎。
西洋琥珀酒船歌
作者：彭孙遹
朝代：清

海外良工擅奇思，酒船制作穷珍异。滑稽足傲鸱夷形，淋漓可使淳于醉。宛转玲珑二尺长，镂金错采巧莫当。文珠作窗玳瑁屋，白银为篷珊瑚樯。酌酒五升帆半起，峡船始发春江里。引壶注满饱欲张，蓬蓬已可行千里。长年三老毛发动，须眉飒飒笑相视。绮疏启处中有人，皎若芙蓉照秋水。须臾酒竭帆亦收，回看堂上惟虚舟。机缄动止那可测，见者疑同神鬼游。此器徒闻出西域，估客新从舶中得。由来奇巧汩人心，不胫还能走中国。对之三叹谢贾胡，匏尊一酌足自娱。居奇漫直十家产，适用岂若千金壶。投珠抵璧当代事，雕锼无益何为乎。
西津桥下迟融谷不至
作者：彭孙遹
朝代：清
体裁：七言绝句

春渚霞生雨乍收，郁孤台畔迟行舟。生憎章贡无情水，相背东西各自流。
西湖感怀·其一
作者：彭孙遹
朝代：清
体裁：七言律诗

西陵士女踏青残，日落明湖泻碧湍。暝色渐看千嶂合，春阴不散两峰寒。严城鼓角传空堞，故国山河入倚阑。惆怅钱塘佳丽地，杨花飞雪路漫漫。
西湖感怀·其二
作者：彭孙遹
朝代：清
体裁：七言律诗

南朝宫寝半凋零，万骑樵苏破杳冥。莫向空山听杜宇，不知何处哭冬青。古苔漠漠碑阴闭，芳草芊芊辇路停。日莫春城归猎火，夜深风雨见精灵。
西郊相遇苍水问讯次直答云访妓回因走笔调之·其一
作者：彭孙遹
朝代：清
体裁：七言绝句

由来名士悦倾城，况尔翩翩最胜情。日暮茸城西畔路，隐囊纱帽狭斜行。
西郊相遇苍水问讯次直答云访妓回因走笔调之·其三
作者：彭孙遹
朝代：清
体裁：七言绝句

小巷双飞系马时，垂杨芳草碧参差。秦楼定有红牙队，唱取君家白雪词。
西郊相遇苍水问讯次直答云访妓回因走笔调之·其二
作者：彭孙遹
朝代：清
体裁：七言绝句

素兰能度石城声，桐月调弦最擅名。油壁相逢何处路，定须狂杀下帷生。
西郊相遇苍水问讯次直答云访妓回因走笔调之·其五
作者：彭孙遹
朝代：清
体裁：七言绝句

赠佩江皋此一时，青骢归去日迟迟。长须便了深相嘱，莫使闺中大妇知。
西郊相遇苍水问讯次直答云访妓回因走笔调之·其六
作者：彭孙遹
朝代：清
体裁：七言绝句

咫尺瑶京路不赊，龙潭何似大堤花。客情直是无聊甚，与尔相期楚润家。
西郊相遇苍水问讯次直答云访妓回因走笔调之·其四
作者：彭孙遹
朝代：清
体裁：七言绝句

湖上烟波长暮潮，柳丝低拂赤栏桥。断肠春色深如许，不向青楼何处消。
西郊相遇苍水问讯次直答云访妓回因走笔调之耦万有买妾之兴余因偕耦万阅吴门数女子吴俗名曰相亲有当意者再往细阅名曰覆相遂口占七绝以纪其事·其一
作者：彭孙遹
朝代：清
体裁：七言绝句

何事仙山采药游，内家色艺亦风流。使君五马踟蹰立，不向人间问蹇修。
见涉江者
作者：彭孙遹
朝代：清
体裁：古风

秋匏映微明，川光远相接。林静不闻声，归人踏落叶。渡口立踟蹰，水寒不可涉。
观射
作者：彭孙遹
朝代：清
体裁：五言排律

严城吴绝塞，广野汉遗宫。乱烧驱秋草，新寒燥角弓。释弸平似水，穿札迅如风。巧寓垂杨外，心栖画鹄中。弦虚能下鸟，尘静不惊蓬。迂阔羞儒效，经营重武功。阳元才不逮，真自鄙雕虫。
观音岩
作者：彭孙遹
朝代：清
体裁：古风

峨峨千仞壁，杳杳百尺潭。石势忽中坼，安此大士龛。远响激春濑，苍烟腾远岚。一灯长寂寂，闻见了不参。老僧久住此，白发纷䰐鬖。时为乞食出，乞已还归庵。微风送哀梵，水石清相含。
解语花·题美人卷子
作者：彭孙遹
朝代：清

湘裾漏月，楚练堆云，别是天然韵。石床小几，凉如水、一束桃枝清润。玉冠轻卸，乍睡觉、心情未稳。香枕上、隐隐屏山，冷浸芙蓉印。记得那时厮认。在桂堂东侧，兰台西近。紫薇花下，相逢处、约略眼重眉褪。三秋过也。空留下、生绡粉本。画图中、蓦自寻思，可有和伊分。
讱庵久游虞山不归寄讯
作者：彭孙遹
朝代：清
体裁：五言绝句

昔贤采药处，闻在最高峰。灵草年年长，云深不可从。
论史偶成
作者：彭孙遹
朝代：清
体裁：古风

甘陵有南北，坐令炎精漓。绍述实祸宋，赵氏无火炊。倾辀逝不远，覆辙还踵之。明事近可迹，粲然如列眉。理平良有自，试问乱者谁。琐琐公辅器，潝潝耳目司。党祸一朝起，国是终参差。同好假毛羽，异已吹瘢疵。蜩螗沸白日，苍黄变素丝。讵少忠正士，朝拜夕已遗。众口寖以铄，一木安能支。东林诚矫矫，名教善检持。抗坠或太过，时亦阿所私。顾其当末叶，阉人窃天维。执言有义色，被掠无挠词。陨首而不悔，岂曰非英奇。其馀亦自有，特立性迁移。牛骥既同皂，兰莸亦并莳。尚难别泾渭，安能辨渑淄。内外交相讧，大宝因沦夷。真人应运出，适为驱除资。编摩一至此，握笔相嗟咨。所以古圣人，耿耿垂训辞。任贤勿之贰，去邪勿之疑。卓哉有虞氏，万古钦芳规。
访衲山上人不遇
作者：彭孙遹
朝代：清
体裁：五言律诗

为爱忘机侣，来寻方外游。山禽扃户下，石竹绕庭幽。避世期支遁，裁诗拟惠休。此中尘不染，何地更淹留。
诸上人为予劝驾戏荅
作者：彭孙遹
朝代：清
体裁：七言律诗

当年戈印解亲提，垂老栖迟谷水西。少贱旡人分冷炙，长贫有妇耐寒齑。清川月好波堪摘，碧里烟深屐可携。物外勋名端不减，醉侯犹得署云溪。
诸葛菜
作者：彭孙遹
朝代：清
体裁：七言律诗

春菜由来自蜀川，成都桑月竞萋妍。托根先主窥门后，得种南阳抱耒年。小摘不烦流马运，大名长与卧龙传。王孙未必谙风味，漫向岷山种芋田。
读罗扬庭先生遗事十则各系一绝句
作者：彭孙遹
朝代：清
体裁：七言绝句

谁擅编摩石室中，只今独有一罗公。一生不作吾丘恨，千古长留布被风。
读贞靖先生遗事感赋赠兴公
作者：彭孙遹
朝代：清
体裁：七言律诗

大泽狐鸣已自疑，鼎湖龙去不胜悲。气为河岳生偏壮，力谢刀圭死不辞。在昔专城无一士，至今独行有孤儿。何人执简徵遗事，玉管银毫好缀词。
读贻上诗
作者：彭孙遹
朝代：清
体裁：七言绝句

王郎满箧惊人句，携向归囊墨尚浓。明日凌风渡江去，高吟江上最高峰。
读颛士悼亡诗有赋·其一
作者：彭孙遹
朝代：清
体裁：七言绝句

不平心事类弹棋，苦恨邯郸带下医。往事三年犹历历，檀奴又咏悼亡诗。
读颛士悼亡诗有赋·其三
作者：彭孙遹
朝代：清
体裁：七言绝句

来是神光去是云，香奁书字想馀熏。诗成别自多哀艳，无复留题赠月君。
读颛士悼亡诗有赋·其二
作者：彭孙遹
朝代：清
体裁：七言绝句

织缣织素互争妍，手爪相如绝可怜。一驾玉箱天上去，明河相望自年年。
调冕仲四绝·其一
作者：彭孙遹
朝代：清
体裁：五言绝句

妾住三江口，郎乘双桨船。移船渡江去，宛转剧相怜。
调冕仲四绝·其三
作者：彭孙遹
朝代：清
体裁：五言绝句

妾家北塘上，潮汐有程期。但看潮来候，即是欢到时。
调冕仲四绝·其二
作者：彭孙遹
朝代：清
体裁：五言绝句

䁔宿鸳鸯帐，欢眠翡翠楼。人生不作客，那得许风流。
调冕仲四绝·其四
作者：彭孙遹
朝代：清
体裁：五言绝句

灼灼红芙蓉，花开艳如许。欢是越中人，但识若耶女。
谒金门·春梦
作者：彭孙遹
朝代：清

春愁积。一片角声清急。天上佳期无信息。行云何处觅。静掩流苏帐额。还似见伊颜色。梦破五更风瑟瑟。纸窗凉月白。
谢村
作者：彭孙遹
朝代：清
体裁：七言绝句

谢村五月楝风和，为送归人片帆过。何事吴音偏入耳，向晨欹枕听新歌。
谢番禺兄送裘
作者：彭孙遹
朝代：清
体裁：五言排律

朔气集林端，山城旅服单。南云愁漫切，旧雨重相看。遂有绨袍恋，非徒短褐完。恩华今日赐，脱赠古人难。饰岂三英贵，身逾万石寒。絺衣风习习，葛屦露漙漙。轻煖非吾好，凄其值岁阑。堪陪邛竹杖，雅称鹿皮冠。归学严陵隐，春江把钓竿。
豆腐·其一
作者：彭孙遹
朝代：清
体裁：七言律诗

藿食终年意自忺，朝来净馔况清严。絺巾未藉先磨玉，雪乳初融更点盐。味异鸡豚偏不俗，气含蔬笋亦何嫌。素餐似我真堪笑，此物惟应久属厌。
豆腐·其二
作者：彭孙遹
朝代：清
体裁：七言律诗

采菽中原未厌贫，好将要术补齐民。雅宜蔬水称同调，叵与羔豚厕下陈。软滑尔偏谐世味，清虚我欲谢时珍。不愁饱食令人重，何肉终惭累此身。
豆花
作者：彭孙遹
朝代：清
体裁：七言律诗

斸得南山一顷云，荷锄归去又斜曛。玲珑露荚将成实，摇漾风花竞吐芬。欲辨土宜滋品类，漫劳人事省耕耘。祗怜半菽浑难饱，藿食终年赖此君。
豫章城下送春有怀故园兄弟
作者：彭孙遹
朝代：清

城下烟波暮可哀，扁舟日夕更潆回。一春又向他乡尽，千里曾无尺素来。野鹜孤飞烟里没，江帆相背雨中开。故园风景今何似，池草春花梦几回。
豫章城下送春有怀故园兄弟
作者：彭孙遹
朝代：清
体裁：七言律诗

城下烟波暮可哀，扁舟日夕更潆洄。一春又向他乡尽，千里曾无尺素来。野鹜孤飞烟里没，江帆相背雨中开。故园风景今何似，池草汀花梦几回。
贫妇叹
作者：彭孙遹
朝代：清
体裁：古风

姑苏城外清濠上，大者官船小客舫。鳞集云屯晚未休，风鬟雾鬓来相傍。向船长跽泪四垂，手携弱女怀抱儿。行人问妇何所苦，敛衣起立徐致辞。家住毗陵北山里，良人本是千金子。自有田庐乐岁时，还馀僮仆供驱使。一朝不幸值践更，县符府檄何纵横。官家税一吏税五，里胥溪壑犹难盈。忽闻征南大兵至，趣令军需仓卒备。催符如雨络绎来，此时漫说新安吏。二月新丝三月谷，卖田不给还卖屋。僮仆逃亡家计无，良人泪尽双眼枯。遮莫无颜栖故里，朅来乞食走吴趋。吴趋客店聊饘粥，计食千钱过一宿。两儿三女年比肩，饥来只解牵衣哭。七口艰难仰一人，他乡况是妇人身。已知旦夕填沟壑，尚忍须臾诉苦辛。语毕还闻呜咽久，逡巡似愧红颜厚。哭声错杂未分明，说苦终时不去口。可怜天地未休兵，江南往往多横征。道傍观者听妇叹，怆然终日皆心惊。我闻王师渡闽海，夏门舟山次第平。安能刻日销金甲，处处春风鼓腹声。
贺新郎·酌酒与孙默，用稼轩韵
作者：彭孙遹
朝代：清

笑谓君休矣。算人生、重茵列鼎，为时能几。趁取新凉今夜好，一醉破除万事。尽酒后、沾沾自喜。赋笔凌云谁见赏，只子虚乌有公无是。更谁荐，雄文似。休官且卧烟霞里。又何须、虎头食肉，马肝知味。速筑糟丘吾将老，得丧由来一理。纵狂歌、东方月起。驹隙光阴河射角，叹羊肠、仕路车生耳。且引尽，黄山子。
贻上索艳词入倚声之选戏答
作者：彭孙遹
朝代：清
体裁：七言律诗

听曲旗亭忆往年，綵毫落处竞鲜妍。红窗旧作空中语，白社新寻物外缘。画阁漫装云母研，清歌误拂雪儿弦。前身君是王摩诘，试共参求绮语禅。
赋得光添银烛晃朝衣
作者：彭孙遹
朝代：清
体裁：七言律诗

九微光里雪初残，仙漏泠泠夜欲阑。清影乍添莲炬晓，春阴不散火城寒。金缸色映文园牍，琼叶香生柱史冠。自是玉宸佳气绕，白银宫阙五云端。
赋得千条弱柳垂青锁
作者：彭孙遹
朝代：清
体裁：七言律诗

上林柳色弄韶光，万树千丝踠地长。珠缀玲珑深见影，金炉萦惹暗飘香。绮琴声静清阴合，玉案吟成翠缬凉。思曼风流今宛在，不须重问永丰坊。
赋得去雁远冲云梦雪
作者：彭孙遹
朝代：清
体裁：七言律诗

楚天朔气散霏微，缥缈孤鸿万里飞。夜宿潇湘犹见影，寒禁南浦欲沾衣。书来故苑愁云断，木落空江皓首归。为问流哀更何处，天涯逐客去应稀。
赋得天地一家春
作者：彭孙遹
朝代：清
体裁：五言排律

春回天地泰，淑气满寰瀛。有道君王象，无私覆载情。一元资茂育，万汇达勾萌。小暖融冰鉴，微寒散玉霙。苍龙扶宝辇，綵燕起雕楹。蔼蔼阳初煦，欣欣物向荣。丹霄双阙迥，绮日九衢明。宫柳销烟润，林梅卷雾轻。桑麻同畅遂，鸟雀自生成。禁籞皆灵沼，嘤鸣尽友声。如薰风转蕙，似醴露承茎。卉木祥光溢，河山瑞霭呈。皇仁深共被，帝力荡难名。解泽将行惠，甘霖为洗兵。八荒归户闼，六合荷升平。已见人和洽，还看土脉盈。懿筐来献茧，良耜去催耕。圣寿陈尧酒，仙韶奏舜笙。律应吹太簇，诗欲颂由庚。治世馀音在，今朝喜再赓。
赋得明月照积雪
作者：彭孙遹
朝代：清
体裁：七言律诗

清晖浥浥泛明玕，倍觉中天夜色寒。玉杵研霜凝未散，金波濯练揾初乾。神游大素何冲漠，气冽空苍自郁盘。徒把妍辞怀二谢，此时惆怅不同看。
赋得春星带草堂
作者：彭孙遹
朝代：清
体裁：七言律诗

春星斜挂暮林端，暝入山堂玉露漙。纤月昏黄初逗影，明河清浅欲生寒。垂垂朱鸟三商夕，耿耿横参五夜残。最忆杜陵清兴好，千秋人作少微看。